Jamita Evangelium Minggu XIV Dung Trinitatis, 17 September 2017: Roma 14: 1-12 "Masianjuan di Angka Hagaleon" Pelita Batak Online\n1. Tibu do tubu huria di jabu-jabu na di Rom, Ibu Kota Kekaisaran Romawi, songon parbue ni ulaon misi pinatupa ni ruas ni huria na mangolu jala martiga-tiga disi, isara si Prisca dohot Aquila. Ndang apala taboto tangkas andigan. Alai songon na disurathon sejarawan Romawi Tacitus na manurat sejarah ni kekaisaran Romawi, 7 taon andorang so disurathon apostel Paulus suratna on sian Korintus tu angka na porsea di Roma di taon 56, diparuar Kaisar Claudius do sude halak Jahudi sian kota Roma ala masa hagaoron sama nasida siala ni sada goar, i ma Krestos. Ala ni i di tingki panuratan ni surat on ia haruason ni huria-huria di Rom i tumoropan do marharoroan sian angka naporsea sian na so Jahudi.\nSomalna, tarsude do halak Jahudi di Kekaisaran Romawi patupahon hasomalan nasida di sipanganon nang pangargahonon di ari-ari mangihuthon ruhut-ruhut parugamoon. Somalna, angka ruas na so Jahudi ndang apala marimbar sipanganon dohot lapatan ni ari-ari mangihuthon ruhut-ruhut parugamoon. Hasomalan i do dipaihut-ihut halak Kristen na ro sian tonga-tonga ni Jahudi. Sipanganon nasida i ma na so dais tu angka na diida nasida ramun. Digoari do sipanganon nasida i kosher. Ndang adong digadis i di onan na somal, alai di onan ni halak Jahudi sandiri do.\n2. Alai 7 taon dung diusir si Claudius halak Jahudi dung marroan muse halak Jahudi tusi, ra ndang adong dope onan ni halak Jahudi di kota Roma. Ndang adong dope ijin di nasida laho maronan sandiri. Siala ni i ndang dipangan nasida be angka jagal na digadis disi, mabiar ala naung dipelehon angka i tu angka debata sileban. Ala ni i, holan sayur ma dipangan nasida, unang ramun nasida. Diihuthon halak Kristen Jahudi na di Roma i ma na songon i. Hape di halak Kristen na so Jahudi ndang apala songon i. Di nasida boi do sude panganon, songon na pinatupa ni na gogo marhaporseaon di kota Korintus, na mandok ndang adong debata sileban, da holan Debata na sasada i, jala ndang adong hahonaan ni sipanganon tu haporseaon. Ndang surut anggo so dipangan, ndang ummangat molo dipangan (1 Kor 8: 4-8). Siala ni i diida na porsea sian na so Jahudi ma na sigale haporseaon halak Jahudi i. Sabalikna, na porsea sian Jahudi marnida ndang badia na porsea na so sian Jahudi ala dipangan nasida sipanganon na so badia. Dos tusi ma nang di angka ari-ari.\n3. Beha do bahenon ni huria na marruashon ruas na marragam harorona i marsaor di sada huria? Boi do nasada manghilala na hasomalan nasida do na dumenggan, ndang hasomalan ni na asing? Sabalikna, boi do dohonon ni na porsea sian Jahudi na so ture ngolu ni dongan nasida na porsea sian Jahudi siala dipangan nasida angka sipanganon na so dipangan Jahudi, jala siala ni na mardosdos do ari-ari di nasida, ndang songon halak Jahudi.\n4. Ingkon urupon ni apostel Paulus do nasida mangaramoti parsaoran nasida marhite Roma 14: 1-12 on asa boi nasida masihaholongan. Nian nunga dipaandar apostel Paulus di bindu 12:3b asa masiargaan nasida. Hataridaan ni na masiargaan i ma na lam dipatangkas di bindu 14-15: Beha ma asa unang ala ni sipanganon dohot ari-ari gabe ndang sada huria i di kota Roma? Boi do rap marsaor nasida atik pe marasing be hasomalan nasida di sipanganon dohot di ari-ari?\n5. Domu tusi do umbahen na dipangido apostel Paulus nasida ruas na marharoroan sian dua houm dohot ugamo i asa unang marhu roha jala manguhum-uhumi donganna di parmanganon dohot di pamariateateon di ari-ari ugamo. Baliksa ingkon marpanganju na gale marhaporseaon ma tondi nasida. Ndang jadi na sada mandok tu na asing na dumenggan do haporseaonna siala dipangan on manang ndang dipangan i, dohot siala ndang diargahon manang diargahon ari na sada lumobi sian ari-ari na asing.\nBoi do hu roha mida dongan na so sapingkiran dohot sahasomalan dohot iba? Boi do uhumon dongan na so dos pamerengonna di sipanganon nang ari-ari dohot pamerengonniba?\n6. Poda na pinasahat ni apostel Paulus marrumangkon parenta: Unang ho roham, unang uhum-uhum i donganmu na so dos pamerengonna di sipanganon nang ari-ari di tonga-tonga ni huria i. Laho patoguhon ora-ora i dipaandar apostel i ma angka alasan-alasan teologis dohot logis. Dia ma angka i?\nNaparjolo, ai naung dijangkon Debata do ibana/nasida (ayat 3). Bagas do na hinangkam ni on: Ai ndang ala ni habadiaonta jala jogi ni parangenta umbahen na dijangkon Debata hita. Asi ni rohaNa do manjangkon hita. Siala ni i na so jadi hu roha maradophon dongan ruas, dongan jolma ala asing parmanganna. Ise ma hita umbahen na tarbahen hita mar hu\nroha tu donganta?\nNapaduahon, marojahan tu pingkiran na gomos do dipillit dongan na asing panghangoluhonon ni haporseaonna di ariari ni ngolu on i (ayat 5). Lapatanna ingkon argaan do independensi ni pingkiran ni dongan na asing i. Ndang jadi patutoruon ibana disi.\nNapatoluhon, di bagasan na mamuji Debata do motivasi ni sasahalak mamparbadia i manang ndang sadasada ari, manganhon manang so manganhon sipanganon i (ayat 6).\nPaopathon, ia ngolu manang mate ni ngolunta on di Tuhan i do. I do umbahen na mate Kristus jala Tuhan ni na mangolu dht na mate do ibana (ayat 7-9). Lapatanna, ndang be mian di bagasan angka sungkun-sungkun taringot tu sipanganon dohot ari-ari i be ia na ingkon manggohi pingkiran ni na porsea i, alai mamelehon diri tu Jesus nama (patudos Roma 12:1). Unang be dipasirang angka na marhadomuan tu sipanganon, ari-ari manang na asing i be nian ngolu parsaoran ni angka na porsea i, ai sai torus do adong parasing-asingan ni pamingkirion ni na porsea i.\nPalimahon, ganup do ingkon mangalusi Debata di adopan ni habangsaNa sogot taringot tu dirina be (ayat 10-12).\n7. Sian bona ni Hakristenon di abad parjolo sahat tu nuaeng, sai marroan sian angka latar belakang na marragam do ia ruas ni pamatang ni Kristus i. Jala ndang holan di pangantusion haporseaon, alai dohot do di rumang ni parange nabadia di ngolu siganup ari marragam ni ngolu hakristenon i, na marhonaan tu sipanganon, ari-ari, pamingkirion dohot angka na asing. Bahat situtu sibonsiri ni na marasing-asing hasomalan ni ngolu siganup ari ni halak Kristen. Siala ni i do sai dilului angka huria na di portibion do angka dalan 'saling mangantusi' dohot saling masiargaan angka na mambahen marragam isi ni haporseaon dohot rumang ni parange ni halak Kristen di portibion sian tingki tu tingki.\nTarlumobi di tingki nuaeng on di na lam mengglobal dohot lam menginternet ngolunta, lam marasing-asing do pamingkirion ni halak Kristen di etika, manang ruhut-ruhut ni ngolu, manang parange marhahonaan tu angka na imbaru masa di portibion, ai angka poda parange na tumua naeng gantihonon ni poda parange na imbaru. Ndang holan di na marhadomuan tu sipanganon dohot siinumon, manang seksualitas marasing angka pangajarion parange ni angka huria, alai dohot do tong taringot tu na asing, isara hukuman mati, neo-kapitalisme, pamangkeon kondom mencegah HIV dohot AIDS, euthanasia, aborsi dna. Ala ni i tandi na marasing angka poda parange ni huria i di portibion, atik pe sada do huria i niuluhon ni Tondi ni Debata.\n8. Beha asa ganup ruas mangantusi poda parange ni donganta sahaporseaon di portibion, boasa gabe songon i poda ni sada huria boasa ndang songon i poda ni asing, beha asa masiantusan jala masiargaan angka huria i maradophon sama nasida, unang mar hu roha, unang manguhum-uhumi i do na sinangkapan ni Komisi Iman dohot Tata Gereja ni Punguan ni Angka Huria Protestan di Portibion (Dewan Gereja Sedunia) marhite na paruarhon sada dokumen studi na marjudul, Moral Discerment in the Church (= Batak: Panimbangnimbangion di poda parange di huria). Diparuar i di taon 2013, siparsiajaron ni angka huria, asa boi denggan parsaoran ni angka huria di portibion, unang masiuhum-uhumon.\n9. Nang di tonga-tonga ni huria marsada-sada di portibion, sai boi do marasing-asing poda taringot tu na marragam i, so marimbar taringot tu partangiangan. Taringot tu sipanganon pe songon i do.\n10. Ala ni i, ampit do oraora tu marhu ni roha dohot manguhum-uhumi ginurithon ni Apostel Paulus i tu partingkian ni huria na so sada poda parangena di angka parange ni jolma na imbaru di tingki on. Mansai ringkot hita mangantusi boasa asing poda ni sada huria sian huria na asing, manang hurianta, jala mangargaisa. Angka alasan teologis na di ginjang i ma na ringkot auhononta laho mangantusi dohot mangargahon nasida be.\n11. Di tonga-tonga ni hurianta HKBP pe na boi do adong parasing-asingon ni latar belakangta be, na mambahen ndang haru dos situtu pangulahononta di poda parangenta be. Nasida na mangolu di daerah tradisional boi marasing otik rumang pangulahonna di poda parange ni HKBP tu dongan sahuria na asing na mangolu di huria na mangolu jala mangula di daerah transisi dohot daerah kota politan dohot kota metro politan, laos mansai marasing di ngolu ni angka ruas na mangolu di negara-negara na sekularis dohot na marsaor dohot angka parugamo na asing. Ndang sai dos rumangna. Laos songon i ma nang masa di angka keluarga na marragam i. Gariada adong donganta sahuria na so haru togu manghangoluhon poda parangenta. Adong na gale. Adong na tung gale situtu. Jala adong na tarunjun jala na madabu.\n12. Di hamamasa na songon i do dipangido asa masianjuaon hita maradophon angka dongan na gale, i ma na so dos pangulahonon haporseaonna di ngolu siganup ari dohot hita marhahonaan tu sipanganon, ari-ari dohot na asing. Molo di minggu na salpu dipangido Debata marhite Hesekiel 33: 7-9, asa tapaingot donganta na mardosa, asa muba, unang mate di dosana, jala unang ditunggu Debata sian hita dosana, di minggu sadarion dipangido hata ni Debata sian hita pasohon hasomalan mar hu roha maradophon donganta manang manguhum-uhumi nasida na taetong marhaporseaon na gale, na tarida di pandapot nasida taringot tu manang aha pe tahe na so saurdot tu pandapotta sandiri.\n13. Mansai ringkot do on auhononta di partingkian face book, na patuduhon sai marragam be do pandapot ni halak Kristen, nang na sahuria, nang di tonga-tonga ni ruas manang di tonga-tonga ni partohonan taringot tu angka pamingkirion na imbaru siala ni partingkian na hatop mura-uba. Molo ndang rade ruas ni huria i manganju angka donganna sahaporseaon na so haru dos pangantusionna dohot pangantusionta tung hatop situtu do huria i masiharatan jala puntar.\n14. Di tonga-tonga ni parsaoran ni jolma di partingkian nuaeng na mansai mura marbolat-bolat, mansai ringkot do ruas ni HKBP gabe pasupasu disi marhite na mamonai di bagasan dirina roha na sai rade manganjo hagaleon ni donganna. Tabonai ma i di bagasta be, di sektor-sektor ni hurianta, di huria, di resort, di distrik nang di sinode. Maol do tarbahen hita gabe pasupasu tu humaliangta molo ndang mangolu hipas roha marpanganju i di hita be. Molo mura-ura do puntar parsaripeon ni ruas ni hurianta siala ni na so tubu roha na rade manganju hagaleon ni donganna saripe, susa ma ngolu ni ruasta.\nMolo ndang tubu roha na marpanganju di angka ruasta na marusaha keluarga, mura ma masursur angka usaha nasida mangadopi persaingan bisnis di tingki on. Molo ndang tubu hipas roha marpanganju na gale di parsaoran ni angka partohonan, ndang adong na boi patupaonta mangulahon ulaon ni huria i. Disesa Debata ma angka pangalahonta saleleng on na sai mar hu roha maradophon angka donganta na gale haporseaonna, dipargogoi Debata ma hita mamungka dohot manorushon roha na mangargahon angka donganta tung beha pe asing ni pamingkirionna mandalanhon haporseaonna i tu Debata na mangolu i na marhadomuon tu sipanganon, ari-ari nang angka na asing.(*)


JAHA DIBAGASAN HATA Adhola Afrikans Albania Amhara Arab Armenia Aymara Batak (Toba) Bolanda Bulgar Cakchiquel (Central) Cebuano Cheska Chichewa Chitonga Chitumbuka Chiyao Chokwe Cibemba Cina Mandarin (Disederhanakan) Cina Mandarin (Tradisional) Dansk Efik Esti Ewe Farsi Ga Garifuna Georgia Greenland Guarani Heber Hiligaynon Hmong (White) Iban Igbo Iloko Indonesia Inggris Islan Italia Japang Jerman Karen (S'gaw) Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Krio Kroat Lhukonzo Lingala Lituavi Luganda Luo Luvale Magyar Makedonia Malagasi Mam Mambwe-Lungu Maya Mazatec (Huautla) Mongol Moore Myanmar Nahuatl (Huasteca) Nahuatl (Tengah) Ndebele (Zimbabwe) Ngabere Norsk Nyaneka Nzema Ossetia Otetela Papiamento (Aruba) Papiamento (Curaçao) Polski Portugis Prancis Quechua (Bolivia) Quichua (Imbabura) Rumania Rundi Runyankore Rusia Sango Sepedi Serb Serb (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swensk Tagalog Tatar Thai Tigrinya Tlapanec Tojolabal Tok Pisin Totonac Tshiluba Tsonga Turki Tuvalu Twi Tzotzil Ukraina Umbundu Vietnam Wayuunaiki Xhosa Yoruba Yunani Zande Zapotec (Isthmus) Zulu\nNa baruon adong pigapiga buku na marisi pandapot ni pigapiga halak na digoari ateis naung maju. Godang do halak na mamparrohahon dohot na mambahen paraloan alani buku on. Sahalak ilmuwan na mamparsiajari taringot saraf na margoar si David Eagleman manurat pandapot taringot buku i: ”Godang na manjaha mandok sude boi botoon ni angka ilmuwan. Hape sains holan papunguhon angka pandapot ni angka jolma. Nasida papunguhon angka na so hea dope dapot ni nasida.”\nSian najolo godang do angka ilmuwan na jago na marhasil mandapot alus ni angka na so diantusi taringot nasa na tinompaNa. Alai godang do na sala sian panulingkiton ni nasida i. Songon si Isaac Newton sahalak ilmuwan naung tarbarita. Dipatudu ibana songon dia gravitasi mamudun angka planet, bintang, dohot galaksi. Ibana do na mandapot parbinotoan taringot Kalkulus, i ma paretongan matematika na dipangke mambahen komputer, pardalanan tu bulan, dohot fisika nuklir. Alai diparsiajari ibana do muse Alkimiah, i ma parbinotoan na mamangke astrologi dohot utiutian na mandok boi do timah dohot logam na asing gabe sere (mas).\nLobi sian 1500 taon andorang so adong dope si Newton, sahalak ahli astronomi na margoar si Ptolomeus sian Junani manulingkiti langit holan mamangke simalolongna sambing. Boi di boto ibana parpeak ni angka planet. Asing ni i, ibana mambahen peta na tingkos alai, didok ibana tano on do pamusatan ni nasa na tinompaNa. Sahalak ahli astrofisika na margoar Carl Sagan manurat taringot si Ptolomeus: ”Saleleng 1.500 taon sintong do di roha ni jolma na mandok tano on do pamusatan ni nasa na tinompaNa. On patuduhon songon dia pe malo ni sasahalak boi do sala ibana.”\nSarupa do parsoalan na diadopi angka ilmuwan nuaeng. Boi do nasida tangkas mangantusi nasa na tinompaNa? Taboto do na godang hamajuon na dibahen sains na marlaba tu hita. Alai porlu taingot adong do hahurangan ni sains. Ahli fisika na margoar Paul Davies mandok: ”Ndang boi taantusi nasa na adong di portibi on alani i ndang boi tadapot alus na sintong tu sungkunsungkun taringot nasa na tinompaNa. Hata on patuduhon na so boi do diantusi jolma nasa na tinompaNa. Alani i, molo adong na mandok boi do patorangon ni sains nasa na adong di hasiangan on, ganggu rohanta disi.\nTangkas do Bibel mangalehon laba na so boi lehonon ni sains\nBibel paboahon mansai longang do roha mangida hasiangan on: ”Ida ma, i ma angka ujung ni dalanna dope, asal pistik hata husiphusip na itabege taringot tusi! Tung ise ma na manahan anggo umbege suara ronggur ni hagogoonna!” (Job 26:14) Godang dope na so boi antusan ni jolma. Hata ni apostel Paulus na disurat 2.000 taon naung salpu mandok toho do hata i: ”Bagasna i, antong, hamoraon, hapistaran dohot parbinotoan ni Debata! Na so hasigatan do angka uhumna jala na so habogasan do angka dalanna!”—Rom 11:33.\nPanogunoguon na So Boi Dilehon Sains\nToho do sains mangalehon parbinotoan taringot hasiangan on. Alai, dilehon Bibel do prinsip dohot panogunoguon asa martua jala dame ngolu ni jolma. Parrohahon ma pigapiga taringot i.\nAsa Mangambati Hajahaton\n”Unang ho mambunu.”—2 Musa 20:13.\n”Sibunu jolma do ganup na hosom roha di donganna.”—1 Johannes 3:15.\nBahen jala jaga ma hadameon\n”Sumurut ma ho sian hajahaton, jala ulahon na denggan.”—Psalmen 34:14.\n”Alai di bagasan dame do disaburhon parbue hatigoran di angka na mangulahon dame i.”—Jakobus 3:18.\nTundalhon ma angka ulaon hajahaton\n”Ditanda Jahowa do na tigor roha i, alai dihosom rohana do parjahat i dohot na mangkaholongi hajahaton.”—Psalmen 11:5.\n”Unang mangiburu ho di baoa pangarupa, jala unang paihut dalanna nanggo sada. Ai marbiasbias do Jahowa mida halak na geduk.”—Poda 3:31, 32.\nParsaripeon na Martua\nOloi ma natuatua\n”Hamu angka anak, oloi hamu ma angka natuatua muna di bagasan Tuhan i, ai i do na tigor. Parsangapi amangmu dohot inangmu! I do patik na parjolo mardongan bagabaga. Asa martua ho jala leleng mangolu di tano on.”—Epesus 6:1-3.\nDenggan ma ajari ianakhon muna\n”Hamu angka ama, unang gintali hamu angka anakkonmuna; pagodanggodang hamu ma nasida di bagasan ajar dohot poda ni Tuhan i.”—Epesus 6:4.\n”Unang ma hansit roha ni anakhon muna bahen hamuna, asa unang gabe so parduli nasida.”—Kolosse 3:21, Bibel Siganup Ari.\nHaholongi jala argai ma dongan saripe muna\n”Alai sandok ganup hamu, masihaholongi pardihutana be songon dirina; alai dihabiari parompuan i ma baoana.”—Epesus 5:33.\nTaradoti ma tano on\nTaringot halak na manegai tano on di tingki ni halak Israel najolo, Bibel mandok: ”Jala ramun tano i dibahen pangisina . . . jala manginona tu angka pangisina.” (Jesaya 24:5, 6) Ripashonon ni Debata do angka halak na manegai tano on. Ibana ”mangago angka na mangago tano i.” (Pangungkapon 11:18) Tapuon nasida do pambahenanna i.


HINATA BIRA HINATA HALTO, DOS LAGATNA – TanoBatak\nMolo masa parungkilan di sada halak manang natorop pe, sai didiori do dia bonsirna. Molo sian pangalaho dohot pambahenan ni halak, sipata do i dipatupa sian dalan naholip. Godang do nang sibonsiri i ro sian dalan napatar, alai dang ditagam parungkilan ujungna.\nGodang do halak marhite hateamon mangulahon siulaonna ujungna manghorhon hasusaan dijoloan ni ari, di ibana. I do umbahen didok natuatua; “Nateam roha di ulaonna, hasusaan do ujungna di jolona”. Jolma na so jamot di angka parulan dohot pambahenan ni halak na asing pe jotjot do dapotan “siharhar”. Sai dipodai natuatua do angka naumposo asa mangula dibagasan hasintongan jala jamot mangaradoti. Marhite poda do didok sipaingotna; “Pingkiran na so mardasor tumundahon sahit ni ulu”.\nSipata do binege soara ni natorop manihai pargomgom (pamarenta) mandok ; dang tarboto i, dang namotan i, dohot lan na asing rumang ni insak-insak. Molo sinungkun angka pargomgom i, deba mandok, ndang tartata natorop, dang taranju, ndang tartogu, dohot lan na asing tiha-tiha. Mardondon ma angka hateamon dirohana be, laos masipasombuan. Molo adong haringkotan di nasida be, marpanimbangi ma di hata pandohan, lehon diau asa hulehon diho.\nNuaeng on binege do na padedal angka pandohan ni angka partogi, tudos songon ipon napanjalon, padeha-deha songon pat ni hoda-hoda. Dipodahon ompunta naparjolo do, molo padedal pat ni rua-rua, milingiling ma panguhatan. Sai patrogi do ditagam roha sisuan duhut sirumatabulung, sipadimpos namabikbik. Alai molo anak asang-asang i do mambahen singkam mabarbar, masirehean, masitihaan, tagamon do sogot nasida manghirap tiha-tiha diulaonna.\nTudos do pangalaho sisongon on ginorahon ni ompunta najolo; patundal pe parsidua tali alai sada do iaggo nidapotna. Marnida sisongon on, milingiling ma roha ni natorop, ai hata binegena sian angka nabisuk i songon tiopon tanduk do marlambianan, songon haolon unte marsinggaulan. Bobos ma natorop na so tangkas mangantusi marhite bisuk, na so umboto manapis marhite hapantason.\nMolo margapgap angka partogi di namanghobasi patujolohon dirina, gapgap do gok di ulaonna. Molo mangansi do natorop pajongjong uluanna, manehenehe ma ujungna sogot ulaonna. Bangso sisongon on, dang tagamon songon pinarsinta ni ompunta naparjolo “sitiop hatian nasintong, na tuginjang so ra mungkit, tu toru so ra teleng”. I ma jambar ni bangso molo pargapgap partogina jala panehenehe pangihutna.\nMei 29, 2009 tanobatak\n14 thoughts on “HINATA BIRA HINATA HALTO, DOS LAGATNA”\nbunggis mangerna berkata:\nima tutu amang Monang, mansai timbo do ilmu muna di sastra Batak i, Sai gumodang ma niang mangihuthon hamuna angka generasi muda…mansai kagum ahu.\nboi do publikasihonohu artikel muna on di surat kabat ni halak kita ate,\n**** Malo do hamu marhata batak, alai marga aha do hamu, asa binoto mandok ito, lae, tulang manang ampara. Sasintongna dang pinatudi hian be angka komentar ni halak batak na jo jelas patuduhon dirina. Mauliate di responmuna.\nJuni 3, 2009 at 6:58 pm\nHORAS MA DI ” GURU I”\nSantabi ma jumolo pinasahat, atik beha dang dijalo rohamu di panjouonki.\nAlai molo pandapothu(aha do tahe hata batak ni?) sandiri , GURU I do hamu.\nAi nuaeng on godang do na marGelar guru alai dang pantas di Gugu. nadeba molo hurang gaji dang tikkos mangajar.\nGuru nadeba molo dang tikkos pangalaho ni muridna,ibal-bali sampe naing mate, gabe markantor polisi. hape ido sipatikkoson.\nAlai molo Guru i, dang digaji, dang diparrohahon pamarenta, manang napaula so ditangihon jolma ipe(pembaca), sai tong-tong do sabar pararathon akka\npoda nauli poda nadenggan na niajarhon ni sijolo-jolo tubu.\nmolo sai hu parrohahondo,molo adong tulisan ni Gurui sisongon on,akka parsiajaran tentang poda “perilaku hidup yang baik”, ai antar hurang do hubereng na berkomentar, hape sai tarpaima iba.\nMungkin ra,ala poda nadenggan do i sude, gabe sude sitolopi nauli nadenggan ate Guru?\nSai hu paihut ihut akka parsiajarani, gabe lao turohakku; molo adong sasahalak jolma laho sampe tu TIBET marguru sampulu taon holan naing marparsiajari “Mandalanton ngolu nadenggan”, dosmai tu impola ni nanisurathon ni Guru i.\nMolo marsikkola sadasada jolma sampe dua pulu taon sahat gabe Master, holan mamikkiri butuha sisanjokkal ido ujungna.\nMauliate ma Guru, sai anggiatma dilehon Tuhan i hahipason tontong, ganjang ni numur, tamba passamotan nag parsaulian di hamu nang keuarga, asa boi tontong di ajarajar i Guru i hami akka naumposo on,nang bangso i asaunang gabe lilu di habatakon i.\nMolo tung adong di pandohanki nahurang lobi, sahali nai au marsantabi.\nJuni 7, 2009 at 4:42 pm\nHoras Lae Bernat\nToho, hea hujua jouonmuna au GURU dang na hurang dengganna, baliksa na patimbohu do.\nAngka Ompunta najolo godang do martohonan Guru, Raja, Datu, dohot Tuan. Sian i sude, holan dua do na marsahala, ima Sahala Guru dohot Sahala Raja.\nHusurati pe i, tong do na marsiajar, jala marnigot sude angka habisuhon ni angka ompunta najolo. Mansai hansit do roha umbege hata namandok angka ompunta najoli i “nalilu, sipelebegu dlna” na so patut jaloonna marnida angka habisuhon binahenna di parngoluon habatakon i.\nGodang do halak eropa naung marsiajar “batak wisdom” alai batak sandiri marsiajar tu eropah, mengutip ; aristoteles, lao tse dohot lan na asing. Ima na so diharingkorhon batak i laengku umbahen marungkil iba patubotohon ise do batak i, ompunta napinalea ni sileban i.\nMolo tung so adong pe komentar dison, dapot roha do i, godang na maila gabe batak, deba dang diantusi hata batak, hata inggerisnama siganupari di parsaoranna. Nadeba nai, ima angka naung marurat dirohana angka ompunta najolo “sioto-oto” do sude. Sahat tu saonari didok dope “batak makan orang”. Alai ompu ni ise ma ate manggallang ompu ni halak? Dang hea hubege jala sai huteliti dope on. Molo tung adong pe, klaim do i tu bangso batak?\nMauliate ma lae di panunggulionmuna, alana sanga do leleng dang husurat sisongon on ala dang piga penggemarna. Alai ala naung profil ni partungkoanta on ingkon adong do i jala torushonon. Tung holan lae pe namanjanghon, las do rohangku.\nJuni 7, 2009 at 5:38 pm\nSagari so margapgapdo partogi i, sai tong marnehe nehe pangihutna. Ba, lamma molo margapgap?\nOnma naso niantusan sian angka partogi i, ala ni pargapgaponnape gabe marnehenehe bangso i, alai ala team ni roha do na mian di dugul ni patna, gabe ndang team pangihutna i.\nSai anggiatma tujoloan on jumpang di hita partogi sitiop hatian na sintong, naso ra mungkit so ra teleng binahen ni nehe nehe.\nJuni 8, 2009 at 5:53 am\nHoras ma tutu di Guru i, dohot ma ahu manjou amang Naipospos gabe Guru, ai nunga dimulai laenta Bernat Sinaga. Toho do tutu hamuna Guru. Jala autsura diendehon Hymne Guru: “Terpujilah wahai engkau ibu, bapak guru….engkau patriot pahlawan bangsa TANPA TANDA JASA”. Sengaja husurathon ‘”TANPA TANDA JASA” dibagasan huruf besar ai sabotulna tu hamuna do ende pas, ai so adong gajimuna manang balas jasa sian pangajarionmuna i. Alai nang pe songon i tongtong sai didukket-dukketi hamu pasahathon angka hata poda na mansai marimpola nasian ompunta sijolo tubu.\nTermasuk setia do au mambuka blok on jala sai huparateatehon do sude angka naginurithonmuna i, nang pe dang sai hupataridahon marhite komment, alai pos ma rohamuna hutangiangkon do hamu amang Guru sian nadao asa anggiat ganjang umurmuna jala boi dope patuduhon tu hami angka hata nauli na denggan i. Sai husuba do nian sasaotik pabagashon habatakon on alai, tong ma i, dang ala gogo ninna manang alani malo. Jala dang alani na manjaha ninna, soal kharisma do tong dohot talenta. Jadi satolop ma au dohot laengku Bernat Sinaga manjou hamu Guru, agia pe manjua hamu. Songon ima saotik hata sian ahu di luat ni si Thaksin di Thailand\nJuni 20, 2009 at 10:13 pm\nmolo taparateatehon lapatan ni guru di angka surat dohot buku batak najolo, tar berbeda do i sian lapatan ni guru di bahasa indonesia dohot bahasa batak si nuaeng on. Molo lapatan ni guru na jolo, dewa do i manang super natural jadi ingko pertimbanghononhon hamu ma jolo molo naeng lehono manang pangkeon goar i, alai molo goar ompu bahenon, toho do i.\nJuni 21, 2009 at 7:13 am\nParjoloma hupasat Selamat TAHU BARU 2010 sai anggiatma\ndi ramoti ,di pasu-pasu TUHANI dihamu amang Gurui……..\nTaringgot tu artikel muna on amang iba pe dohot angka anggi niba na kebetulan marpunggu hami di tahun baru on dan hupatudu do tu haha anggiku ,halaki merasa salut do.dohot “angkat topi”.Alai adong do pendapot na ,alana halak amang jojot mamake hata batak asli jadi halaki hurang mangatusi,beha ma sude angka na tubu di medan on do +pergaulanna pe angka halak melayu jadi santabi ma amang guru molo boi(maaf usul don)angka hata batak asli mangido hami aso diperjelas ,jadi hatop mangatusi / memahami artikel munai amang.mauliatema………….GBU\nJanuari 1, 2010 at 10:22 am\nHoras ma di hita sude. Jala partingkian on hupasahat selamat taon baru. Amang Nainggolan, tumagon ma adong sungkun2 di lapatan ni hata i asa boi alusan. Sian ias ni roha manghirim torop dope na mangantusi hatanta i. Jala laos dalan masisungkunan hita sama hita. Mauliate\nJanuari 1, 2010 at 6:18 pm\nDihilala roha,na dituntuni parhobas ni tanobatak on do manurathon hata batakta i asa unang mago hata i sian tongatonga ni bangsonta.\nMolo tung adong nahurang tangkas mangantusi,pos do roha rade do parhobas i patoranghon.\nJanuari 2, 2010 at 9:49 am\nPangantusionhu sarupa do Guru nahinan dohot nuaeng alana, guru nahinan pe tong do mangajari ulaonna alai huhut mangulahon niajarhonna.\nJanuari 2, 2010 at 9:55 am\nHorasma dihita sudena; parjolo ma iba mandok mauliate tu Amanta pardengan basai,ala boi dope hita taripar tu taon 2011 on, sai anggiat Taon parasian on di bangso ta,bangso batak. Di amang Monang Naipospos mauliate godang di hamu amang,di haradeon ni rohamu na dilehon hamu dope rohamu tu bahasanta i ,bahasa batak i.ai molo binereng do tu jaman sao nari, lomos do roha sotung gabe mogo i hata batak i, ai ngatung mansai bahat nuaeng on holan goar nanama halak batak hape mar bahasa batak pe dang di boto be.molo soal gelar do ahape gfoar ni i ,dang gabe masalah i. ahama artini sebuah nama, jadi horas ma di hita saluhut na, mauli ate godang ; Nb ; molo adong nasala ba santabi godang ma alana hurang malo iba manurat hon hata batak.\nJanuari 15, 2011 at 8:53 am\nPaulus : Dohot mambahen margana pe maila ate….. Alai tahe marga aha do hamu, asa diboto dongan. Tiniptip sanggar bahen huruhuruan, sinungkun marga asa binoto partuturan… Horas\nJanuari 16, 2011 at 10:12 am\nEmma tutu… !!! disiala pemula dope hami, tungpe songoni barani dope hami marsiajar tu hamu gurui…\nDesember 14, 2012 at 1:27 pm\nBoasa dung saonari blog on jumpang ahu? Mansai godang impola nauli dapotniba sian angka nasinurathon ni GURU i. Alai lam tamba taon hira na lam moru do parsitutuonmuna manurathon angka parsiajarani.\nAhu HILMAR HUTAHAEAN, magodang di HUTATINGGI, Laguboti. Uju sihadakdanahonku sai jotjot do tarbege ahu goar ni GURU i, molo ndang sala, pahompu ni Ompu Si Marnangkok do hamu, sian Huta Naipospos di sabola habinsaran ni Nasanggak.\nHoras ma TULANG…!


Majalah Bina Warga HKI Online / e-magazine: Jamita 27 April 2008\nJamita tu Minggu Rogate\nTanggal, 27 April 2008\nNats : Psalmen 42:2-6\nPdt. Firman Sibarani, M.Th\nPendeta HKI Resort Medan I\nRoha Namalungun Mida Bohi ni Debata\nPsalmen 42:2-6 ima sada andung ni sahalak (Parpsalmen) sian bangso ni Debata (Israel) na tarbuang dao sian Jerusalem tu tonga ni bangso sipelebegu. Parsorionna na mansai dangol patubu lungun ni tondina (jiwa, roha) mida bohi ni Debata. Diandungkon ibana do lungun ni rohana i tu Debata dibagasan sada syair na mansai uli na marisi tangiang pos ni roha (rogate) tu Debata. Curahan lungun ni rohana naginurithonna songon na di perikop jamita on, gabe syair na dihalomohon di tonga-tonga ni halak Jahudi dohot Kristen sian angkatan tu angkatan jala berpengaruh tu liturgi dohot kesusasteraan ni Jahudi dohot Kristen. Perikop on gabe liturgi (jamita) tu hita par-HKI di zaman on laho manogu hita patubu jala pabalga roha na malungun mida bohi ni Debata.\nAyat 1 - 4 : Andung Lungun Ni Roha Mida Bohi Ni Debata\nDiandungkon Parpsalmen lungun ni rohana • mida bohi ni Debata. Songon dia panghalungunhon ni rohana dikiashon (dipatudos) tu panghalungunhon ni Ursa di guluan (ay.2). Tongon di logo ni ari masak do angka duhutduhut, koring do angka guluan, dohot deba angka batang aek (pah. Joel 1:20). Mansai maol do dapot guluan na marisi aek siinumon ni Ursa. Konon, sada sifat ni Ursa na mauas ima ndang olo so mangalului guluan, pola sahat tu na mate mangalului. Molo so dapot guluan mate do Ursa i. Ndang olo mate konyol, maoto so mangalului, alai mangalului sampe mate. Lapatanna mate mangalului dibagasan keyakinan dohot pangkirimon ingkon dapot. Suang songon ursa, siala lungun ni roha boi do sampe langan jala maras roha ni jolma (hancur jiwa - Psalmen 84:3). Ala lungun ni roha ni Parpsalmen mida bohi ni Debata sai tariluilu ibana arian dohot borngin. Didok ibana, “sai iluilungku do sipanganonku arian dohot borngin”. Tung iluiluna dipapanganhon Debata tu ibana (pah. Psalmen 80:6). Tingki dungo tariluilu, tingki modom tariluilu, tingki mangan pe tong tariluilu. Gabe dipasombu nama dohot iluiluna tarpangan ibana tingki mangan. Torus do lungun rohana saleleng so pajumpang dohot Debata.\nAdong tolu hal na mambahen malungun roha ni Parpsahnen mida bohi ni Debata. Parjolo, ale tarbuang ibana dao sian Bagas Joro ni Debata na di Jerusalem”. Di tonga ni bangso sipelebegu do ibana maringan songon orang asing, ima di Siria di dolok Hermon (deba penafsir mandok di Aram manang Babel). Paduahon, sai tarsingot tu rohana angka kebaktian, pestapesta agama isara ni Paska, Pentakosta, Pondok Daun (3 Musa 23:4-44; 5 Musa 16:1-17). Patoluhon ima ale sai dipaburuburu angka sipelebegu ibana mandok “didia do Debatam?” (ay.4). Ai nang pe di tonga ni sipelebegu, marsihohot do haporseaonna tu Debata. Gariada ala ni haporseaonna i do ibana dipaburuburu. Masalah ima, porsea ibana tu Debata hape ndang hea ibana mida bohi ni Debata. Songon penganut agama Jahudi ibana dihaporseai do ia Debata maringan di bagas joro na di Jerusalem. Pajumpang dohot Debata ima molo masuk jala beribadah disi. Ndang diida ibana bohi ni Debata ala ndang boi masuk beribadah tu bagas joro di Jerusalem.\nTung bohi ni Debata do nahinalungunhon ni Parpsalmen. Di ayat 3 didok ibana, “asa huida bohi ni Debata”: Malungun mida bohi ni Debata nidokna ima malungun marudur rap dohot natorop dongan sabangso masuk tu bagas joro ni Debata, rap marolopolop mamujimuji Debata. Malungun ibana marsomba, pasahat angka pelean tu Debata, songon na somal diulahon ujui di tingki di Jerusalem lumobi di angka pesta agama.\nAyat 5 - 6 : Roha Na Manghaposi Debata\nMarposniroha (marpangkirimon) tu Debata do Parpsalmen on. Tarida do i sian pandohan na di ayat 5, “Molo sepala marningot ahu disi” - “Inilah yang hendak kuingat” (LAI). Dipataridahon do disi ia na diingot ibana ndada peristiwa naung lewat, alai sada peristiwa nanaeng masa na manontuhon ngoluna. Jala sian pandohan na marrumang sungkun-sungkun di ayat 6, “boasa sai tungki ho, ale tondingku, jala boasa sai rusak ho dibagasan ahu?” tarida na so olo be ibana sai tungki (tertekan) jala sai rusak (gelisah) tondina (jiwana). Bergerak pos ni rohana na ingkon malua ibana sian jiwa na tertekan jala gelisah. Dipatangkas pos ni rohana i marhite pandohan “haposi ma Debata”. Dihaposi do na Debata manontuhon masa depan ni ngoluna, ai Debata na hinalungunhonna ima Debata na mangolu (pah. Jer. 10:10), sitompa jala sipalua, mataniari binsar di ibana jala mual ni aek hangoluanna (Pah. Psalmen 84:12; Jes.60:20; Jer.17:13). Pos rohana, mintop do muse na golap sian ngoluna jala binsar mataniari na tiur. Di sada tingki mulak do ibana tu Jerusalem jala masuk tu bagas joro ni Debata mida bohiNa, ima parsidohot ibana mamujimuji Debata.\nHahonaan Tu Jamita\n1. Arahonon do rues tu roha na malungun mida bohi ni Debata, ima marhite na mauas di persekutuan dohot Debata nang dongan sahaporseaon, nang pe maringan di tonga ni parugamo na asing manang di tonga ni halak Kristen na jarang martangiang manang tu gareja. Unang agoan pegangan di tonga ni masyarakat na majemuk modern. Hot marhaporseaon (beriman tunggal) tu Debata. Hombar tusi ondolhonon do litlurgi - tangiang ima hosa ni naporsea, ai dibagasan tangiang i idaonna Debata (Ia hanya sejauh doa). Ndang salpu ari so dibagasan tangiang.\n2. Pabotohonon do paboa molo ndang taalami persekutuan na mesra dohot Debata nang dohot dongan di tingki kebaktian, jala molo ndang tarasahon hita songon anggota keluarga ni Debata disi mura do hita tarboan arus zaman. Naeng tangkas diparhatopot ruas na ditongatonganasida do Debata ditingki parmingguon, pesta-pesta isara ni Natal, Paskah, rodi di angka partangiangan (pah. Mat. 18:20). Asa tingki kebaktian gabe sada pengalaman persekutuan na mesra dohot Debata nang dohot dongan sahuria nang dongan sahaporseaon. Ai marhite pengalaman na songon i tubu jala lam balga kesetiaan tu Debata.\n3. Ondolhonon do tolu tanda ni na porsea. Parjolo, rade manjalo realitas (manang aha pe na masa) di parngoluonn siganup ari. Di las ni rohe manang arsak ni roha, di hamoraon manang hapogoson unang paholang dirinta sian Debata. Las ni roha dohot hamoraon patau haporseaon na mandok mauliate, arsak ni roha dohot hapogoson patau haporseaon na berserah. Paduahon, ngolu na marpangkirimon. Ndang masa mandele manang putus asa di angka na porsea, alai benget paimahon sibahenon ni Debata. Patoluhon, tongtong marlas roha mamujimuji Debata.\n4. Jouhonon asa sude ruas patupa pendekatan, panogunoguon tu angka ruas na jarang marminggu asa ringgas, tu na so olo marminggu asa olo. Na boi do angka na jarang manang na so olo marminggu merasa ditolak Debata jala dipapulik (dikucilkan) donganna sahuria. Lumobi ruas na mangulahon kesalahan manang dosa na gabe mandele, songon i angka na di hurungan, na so tarbahensa be mandapothon Debata sian hagogoonna sandiri tumangkas ma i jonohan jala toguon asa malua sian pandelean, sian ketertekanan jiwa alai asa malungun mida bohi ni Debata.


Eloi - Eloi... Lama Sabachtani Pelita Batak Online\nMinggu, 11 Desember 2016 20:53:00\nAle Tuhan Jahowa Martua Debata, bona ni hatuaon pangondian nami marsundut sundut, di bagasan bonos dohot lomos namaheu ro do hami tedek mangalu aluhon sorat ni arsaknami tu adopanMu di langgatan habadiaonMi. Ai nunga ro mangarongom jala mangonjar hami angka na marpahean saksak dohot bulang bulang tarsongon si goliat, rumang tu antuasu na pajolo gogo papudi uhum jala manundalhon ugari na uli di luat negara nami on.\nNunga hira namaisolat hami di panjaean, partalian nang pandaraman napinarsaulihonMi marhite pasu pasuM. Hape rap panean do hami nian di kemerdekaan na hinangaluthon ni Ompu nami rap dohot hombar balok. Tangkas do angka Ompung nami naparjoloi dohot Amanta Sukarno maruari jala marpadan na so jadi mardingkan tu sude ruas dohot bangso ni Indonesia on. Dompak marmeme anak, dompak marmeme boru. Si sada lungun si sada tohap, mangangkat rap tu ginjang manimbuk rap tu toru, siula diimanabe marpadot dohot mangarodoti tu hamajuon i.\nHape ia nuaeng da Ompung Mula Jadi Na bolon, Debata Sori Debata Parlinggoman, nunga disosak hami jilmit tu rura na rahis i. Nunga ingkon gabe sipata marbuni buni hami mangula maniluhon Parhuriaon, parartaon nang paradaton, disonggak biar dohot hatahutan bolon halimot ni angka tampulak na marpahean saksak dongan torbang ni sibolis partanduk junggul meangi.\nNa ponjot so na bolon, na sungkot so na timbo, na sala jongjong rehean hundul hamion sai songon na mangirput busisaon tumagam mara dohot jea na sai dipaonggophon parjahati.\nParbinoto do Ho di sude na masaon. Alai boasa ma gabe songon na mauhom angka Partogi ni Bangso nami, angka Ulu balang najogi dohot sitiop dasing hatian pamonaran dipangasupi ni angka Antuasui ? Boasa ndang tumibu diantuk ulu ni ulok ro, unang sanga mangararati tarsongon baro imbulu na siabangon. Boasa ma Jahowa ndang salpuhononmu sawan pangunjunan on. Sai unang ma panghulingi hami diparpiar ni murukMu. Marpamuati ma rohaM di pangalaosion nami.\nNa jogi jala na begu di hamusuon do nian angka Ompung nami. Na pir tondi jala ulu balang. Babiat di adaran, gompul di alaman. Nunga didia mudar habaranioni. Boasa gabe songon hambing simarunap unap bangsoon. Partahi na jorbut sian luat sileban pe nunga hum mangulon di bariba parik ni golat nami.\nManiak ate ate, malengleng pusu pusu nami. Holan hasilapan otik pe nunga gabe dibahen dalan ni partuktuhan singkam mabarbar. Holan na taroktohon nama hami di pangasupi nasida, angka na mangasahon torop dohot godang ni partubu.\nNunga dipaksa gabe sitarapan/ tersangka sada sian dongan na bonar polin manjaguti tohonan haposani holan ala ni pamola-mola.. Biar rohanami sai dipatubu do gasa jala diasupi nang angka Panguhum. Unang loas tartali na somarpipot, anak jujungan ni huriaMi. Patogu haporseaonna nang rumatanggana dibagasan panghirimon na mangolu. Sai na ampinan jala toguonmu do naposom manalpuhon rura pangunjunan na songei. Ho ma manghasuhuthon bada dohot hoi hoi nasida. Ndang maraprap nian na so magulang. Papir roha, pingkiran dohot tondi ni akka panguhum nang panggonggomi, unang talu tu huaso ni haholomon na pasorin dirina tarsongon suruan nabadia, hape na gok hosom, pandoboon dohot pargadombuson.\nHuingot hami do ale Jahowa, ndang adong na so tarpatupa Ho. Na boi do marbalik dibahen Ho roha ni si Saulus na mangalelei huriaMi gabe sada sian ApostelMu. Ua songoni ma bahen tu pandobo goliat na sai paro hasusaan tu bangsonami on. Alai molo so mehon do, ua rungganghon ma ibana songon si Ahab manang si Ananias. Asa bulus.\nAjar dohot poda andor sipaihut ihuton nasinuanhon ni angka guru nang situa tua, na ingkon rap partohap do hami dohot sude houm di Indonesia on. Boasa ma mumpat talutuk sega gadu gadu, ai nunga gabe songon na mardua roha marimbar hami dibahen di jolo ni uhum.\nHibul do mardongan tangiang, hupillit jala hupajongjong hami Amani Gibran na gabe pargomgom siluluhon sandok bangsoon. Sai pargogoi nasida asa hot haposan jala marsahala maniop ordong ordong nang amudi ni negara on.\nUnang loas tarilu ilu hami di ari pesta nang namandapothon taon na imbarui. Patudu ma tanda halongangan di tonga ni bangsoon. Asa mardame sonang songon siapari. Marsiargaan, marsipasangapan, marsiamin aminan songon lampak ni gaol, marsitungkol tungkolan songon suhat di robean.\nPargogoi parsahalai jala parbisuki hami, na mangulon di linggom ni hasiangan portibi na mangilason.\nTarlumobi ma tu Amani Gibran, uluan ni bangsoon. Parsahalai, pargogoi jala paingot nasida di auga situhukonna mangamudihon bangsoon. Songon I ma nang namboru nami nai Gibran ompu Ethes boru, asa sai lambas nasida marroha ina padimun dimun haulion ni hasadaon ni tahii.\nOmpung Debata, Jahowa parlulu porasi roha bolon, pa pos roha jala lehon benget nang panghirimon na mangolu. Sai na marbungaran do hami, na porsea di Ho dohot Anak haholongan ni rohaM, sipalua jala sihongkop hami.\nBotima.. Hataon hata tambaan… Amen. (Sampe L. Purba)


Sai pelehononhu ma tu Ho pelean hamauliateon, jala sai pajoujouonhu ma goar ni Jahowa; Psalmn 116, 17 | Bakti J Situmorang\nSai pelehononhu ma tu Ho pelean hamauliateon, jala sai pajoujouonhu ma goar ni Jahowa; Psalmn 116, 17\nPelean na niambangan do ia di halak Batak na ummarga molo ditingki ni angka ompunta najolo. Ingkon songon i ma tung tangkas diparade angka na naeng pelehonon tu na hinaporseaan i, so tung adong na tading gabe ndang dipasupasu sumangot manang tondi na ni pinele i tutu angka napinangido na. Dipasahat do i marhite angka na na tarpili pola dibahen angka umpasa unang gabe adong na tading so dipasahat angka na pinangido.\nSipota masa dope pangalaho i di luat on; ai masa dope nang angka na mamele tu sumangot ni ompung ni ompung na. laho ziarah pe songon i do tung sude do angka pinompar ni na mate i marulos pola songon na naeng marpesta. Di na deba muse di Jorlang Huluan “dipelehon” do pintu ni jabuna, ai ingkon suratonna do ninna disi surat “XII” lapatanna, unang ganggu hanami ompung, ai pinompar ni si Sisingamangaraja do hanami”. Godang dope tahe nang angka ritus pamelehonon ni halak Batak i uju di haholomon i na mambahen lilu haporsean; atik pe nuaeng sai adong dope na mangulahonsa. Ai manang aha pe ulaon dihuta manang di balian ndada boi dipungka i ia so dipasahat disada bilut na tontu, “Pangan ma ompung” ninna mandok sipanganon, “Isap ma (Alsip ma) ompung mandok sigaret”. Bah, lilu na i ate\nI do ra na niida ni Nommensen manalin hata parpsalmen on, matua sai pajoujouon do goar ni na pinarsangapan i, na hinaporseaan i mangalehon pasupasu tu iba. Jala matua sai olo do iba pasahathon pelean, naeng palashon roha ni na hinaporseaan i. I ma nuaeng Jahowa, ndang be debata na so mangolu, diginana sandiri manang na so boi pasahat angka pasupasu. Ai aha ma tutu na patut palashon roha ni Jahowa, nda ingkon pasahatonta do silua, pelean sian dirinta : parangenta, ulaonta nang pingkiranta asa gabe pujipujian digoarNa.\nPosted in almanak hkbp 2008, rohaniman on November 15, 2008 by baktijsitumorang. Leave a comment\n← Alai martua ma baoa na marhaposan tu Jahowa, jala Jahowa haporusanna dibahen; Jeremia 17, 7\nOMONG-OMONG MEMORI →


Jamita Passion – Parjumpanganta\n20 April 2011 19 Mei 2011 Parjumpanganta\nSambolus begeonta hira na koras do pandohan ni Tuhan Jesus on! Hira na so parholong ni roha Tuhan Jesus. Hira na so diharingkothon Tuhan Jesus ngolu kekeluargaan, kekerabatan dohot ngolu parrumatanggaon. Apalagi molo itapahombar tu angka jamita ni Jesus na mandok ingkon parholong roha do angka na porsea, bahkan, didok Tuhan Jesus do, na manghasogohon hita pe ingkon haholongon do.\nAlai, sasintongna molo mulahulak tajaha turpuk on, na ni ondolhon ni Tuhan Jesus ima:\n– Parsitutuon mangihuthon ibana\n– Bulus ni roha gabe siseanNa\n– Dohot roha na barani mambuat haputusan mangihuthon Jesus dohot di sude angka resikona.\nLapatanna, syarat gabe sisean ni Tuhan Jesus:\n– Ingkon barani mansoadahon diriNa molo maralo hagiot ni dagingna tu lomo ni roha ni Jesus.\n– Ingkon rade do mananggalhon dohot maninggalhon saluhutna molo gabe pangambati i laho mandapothon Jesus dohot mangulahon lomo ni roha ni TJ.\n– Molo pinangke pandohan ni Tuhan Jesus nangkin: Ingkon barani do hita songon sisean ni Tuhan Jesus mangadopi kondisi dihasogohon keluarga. Dohot mangkasogohon pangalaho, sikap, pangkataion dohot pingkiran ni keluarga, angka sisolhot molo gabe maralo i tu hata ni Debata.\n– Na umposi dope, ingkon soadahononhon do hosa (ngolu) molo naeng gabe sisean ni Tuhan Jesus na tutu.\nDi ayat 27, on ma gabe inti dan syarat utama molo naeng gabe sisean ni Tuhan Jesus: ima manuhuk silang na tu ibana (memikul salibnya).\n– Silang do i molo dihasogohon dongan, keluarga hita ala mangihuthon Jesus, molo mangulahon lomo ni rohaNa.\n– Silang do i, molo gabe intopanta hagiot ni dagingta, mangoloi hataNa.\n– Silang do i, molo hansit pangkilalaanta manadinghon keluarganta mangoloi Tuhanta.\nDidok Tuhan Jesus, angka on ma situhukonta songon sisean ni Tuhan Jesus hita.\nHamu angka dongan! Di passion on, disungguli jala diparata do hasiseanonta di jolo ni Tuhan Jesus. Ndada gabe holan hasonangan na taadopi molo gabe sisean ni Tuhan Jesus hita, alai gok haporsuhon do jala gok paraloan portibi. Ndada gabe so berjuang hita di portibi on, dung gabe sisean ni Tuhan Jesus hita. Alai, marhite passion on, dipaingot do hita, di godang ni paraloan na ni adopan ni Tuhan Jesus uju di ngoluNa. Ndada holan sian portibi on dohot sian halak na so mangkalomohon hadirionNa, alai na jumorbut ima paraloan na ro sian siseanNa sandiri, na jonok di lambungNa, na mandok manghaholongi Ibana, hape panjeheon do dibahen tu Tuhan Jesus.\nOn ma tona na parjolo tu hita. Ndang mintop parungkilon dohot pangunjunan di ngolunta. Ndang mansohot paraloan i, alani i, ndang boi mintop perjuangan sian ngolunta. Ingkon berjuang do hita, ingkon benget do hita, jala ingkon bisuk do hita marnida angka na masa, boi do paraloan i sian tongatonga ni keluarga, sian tonga ni huria, dohot sian na humaliang pe.\nTona na paduahon: Marusaho ma hita padimundimun keluarganta, rumah tangganta asa rap udur hita mangoloi Tuhan Jesus. Sian pardagingon na hansit do molo dihasogohon keluarga iba, na dangol do molo ala ni na mangihuthon Jesus ingkon tinggalhononhon keluarga, ingkon tinggalhononhon punguan, jala tung mansai lungun do roha molo ingkon tadingkononhon anakhon, suami, istri, natoras dohot angka na hinaholongan, ala na so unduk na sida mangoloi hata ni Debata. Jala ndang adong sian hita na manghalomohon sirang sian keluarga ala ni idealismenta mangoloi Debata.\nAlani i, ingkon rap marsitutu do hita sakeluarga mangoloi Tuhan i, asa unang adong na tading nanggo sada. Ingkon berjuang do hita manogu haporseaon ni anggota keluarganta, asa unduk jala olo mangihuthon dohot mangulahon lomo ni roha ni Debata. Naeng ma nian rap udur hita tu dolok tu toruan mangoloi Tuhanta Jesus. Asa songon na nidok ni naposoNa si Josua: Ahu dohot donganku sabagas ingkon Jahowa do oloannami.\nPrevious Article For the beauty of the earth\nNext Article Khotbah Minggu Quasimodogeniti – 01 Mei 2011


sappulu, jek, pro | Amani Partogi\nsappulu, jek, pro\nDitulis pada 1 Mei, 2010 oleh Hendry Lumban Gaol\nMolo nga margatti bulan, sai tor tarsunggul do turoha, di ari minggu parjolo sahat tu minggu na patoluhon mar-arisan. Jala attar ima hasomalan ni halak Batak di tano parserahan on. Marganiba, marga ni inanta soripada, marga ni tulang niba, dohot parsahutaon, dohot arisan na asing muse. Dang binoto sian taon sadia diulahon halak batak parpungu-punguan sisongonon. Olo sipata dang sae ari-ari i holan lao tu arisan. Molo halak na asing, diari minggu ima ari na denggan rappak dohot keluarga. Dijabuna be do halak, ia so i, lao marliburan. Hape anggo halak batak, tor arisan do dipungga. Olo muse dope tolu arisan sadari i.\nDidok dongan, nga hasomalan ni halak batak namarpungu-pungu sisongoni. Jala tutu tohodo, ai hatiha mararisan on do boi pajuppang dohot dongan samarga, saoppu nang sahuta. Dipamboan be do gellengna tu arisan, mulai sian poso-poso sahat rodi bajar-bajar. Tutu ma nian, rikkot do molo parsidohot nasida, asa diboto muse, ise do ibana, jala didia akka sisolhotna.\nSongoni do nang amanJamordong, nang pe rupani ripe naposo nasida, alai didohoti nasida do nasa punguan na adong dihuta i. “Jonok partubu, jonohan do parhundul” ninna ibana, jala ima alana asa didohoti akka punguan i. “Ai manang mahua iba, akka sisolhot nang dongan sahhuta nadison do jumolo mandulo iba” ninna muse.\nGanup lao ibana mararisan sai diboan do siJamordong namarumur tolu taon.\nNinna ibana, asa somal tu punguan ni halak batak, jala asa diboto ibana na halak batak ibana. Ido tutu, ai molo binereng sian hobbar jabu ni ibana, datung adong parsaoranna dohot halak batak nadisi, jai tung mansai biar do rohani ibana molo tung dang boi marsaor siJamordong muse dohot halak batak.\nAkkup ni i, somal do rupani sidung mararisan dipukka akka ulaon daonlalap. Adong ma on namarnonang, akka inanta godang marsitariashon pengalamanna be. “Dang tabaen sapalak?, ollat ni jam pitu borngin, sukkup do kakki” ninna OppuJumukkot. Lapatanna, naeng markartu do nasida. Ai diboto ibana, pitu sian sappulu ama nadisi, apala giot do tu parmeamon songonon.\n“I tutu bah, amanguda, hatop dope ari” ninna amaniRumanap, huhut diundukhon akka donganna na asing.\n“Disan ho amanniJamordong, paitte golap ari” ninna muse mandok tu amanJamordong.\nSongoni ma ganup arisan, sai jolo marleng ma nasida. Tutu ma nian, tabba ma ringgas ni akka amatta arisan. Hatop dope ari nunga marpungu nasida, asa jolo marleng. Ninna daonlalap. Nunga gabe hasomalan.\nDinasadari, ro ma telepon sian parsikkolaan ni siJamordong. Sian sikkola te-ka. Hordit rohani ibana, aha namasa. Dihumalaputi ma mandapothon parsikkolaan, manukkun boasa pola martelepon guru i.\n“Aha namasa gurunami, boasa pola jouon muna au?” ninna amanJamordong manukkun\n“Dang na pola dia nian amang, ai somal do hami songoni, molo adong na hurang lobi diakka murid nami sai hupaboa hami do tu natua-tuana” ninna guru on\n“Baen ma jo gurunami”\n“Imadah. Ianggo anakta siJamordong, nian, dakdanak napistar do, jala binereng rupani sian parbinotoanna, tung na hatop do dapot ibana na niajarhon ni guruna”\n“Bah, ido hape” ninna amanJamordong, las situtu rohana umbegesa.\n“Imadah guru nami, ai sai niajaran do dijabu, hami natorasna pe dang marnaloja mangajari” ninna ibana\n“Ikkon songoni do amang, alai..” ninna guru on, Sip satokkin\n“Diajari guruna ibana mamilangi, sian sada rodi sappululima, hatop do dialusi, alai asing sian na somal” ninna guru on\n“Sukkun ma ibana, asa hujou” ninan guru on. Dungi dijouhon ma siJamorodng topet marmeami dialaman i. Abingma ibana tuamongna, las rohana ala di ida ro amongna. Disukkun guru ima ibana, mamilangi sada rodi dua pulu.\nDenggan do dialusi sukkun-sukkun ni guru i, alai dung di nomor sappulu, didok iba ma ” Sia, Sappulu, Jek, Pro, King…” ninna.


Bab 3 - Doa yang diajarkan Tuhan Yesus Kristus kepada murid-muridNya/Tangiang Na Pinodahon ni Tuhan Jesus tu Angka SiseanNa - KATEKHIMUS KECIL MARTIN LUTHER - hkbp.lagu-gereja.com | Lagu gereja HKBP | BUKU ENDE NOT ANGKA\nView : 9872 kali\nBab 3 - Doa yang diajarkan Tuhan Yesus Kristus kepada murid-muridNya/Tangiang Na Pinodahon ni Tuhan Jesus tu Angka SiseanNa - KATEKHIMUS KECIL MARTIN LUTHER\nApakah yang dimaksud dengan makanan sehari-hari?\nMaksudnya "Amin" adalah :\nTangiang Na Pinodahon ni Tuhan Jesus tu Angka SiseanNa\nAle Amanami na di banuaginjang!\nOn do: Apoapo ni Debata do i tu hita paboa Amanta situtu Ibana jala anakNa situtu hita, asa pos rohanta mangido tu Ibana songon pos ni roha ni dakdanak na mangido tu amana.\nSai pinarbadia ma goarMu!\nOn do: Na badia hian do goar ni Debata, alai naeng ma badia goar ni Debata idaon ni rohanta, i do na tapangido disi.\nBeha do pangalahona?\nSongon on do: Molo polin Hata ni Debata pinodahon, unang adong na lipe, dung i molo badia parangenta songon parange na tama parange ni angka anak ni Debata, jadi ma i. "Ale Amanami na di banuaginjang sai urupi ma hami asa tung songon i hami". Alai manang sie hita on na mamodahon goar poda jala na marparangehon parange na lipe sian na nidok ni Debata, i do na paroahon goar ni Debata. "Ale Amanami na di banuaginjang, ramoti ma hami, asa unang tung songon i hami!"\nSai ro ma harajaonMu!\nOn do: Ia Harajaon ni Debata, sai na ro do i nang so itapangido, alai asa haru sahat ro tu hita on, i do na itapangido disi.\nSongon on do: Dilehon Amanta na di banuaginjang i do tu hita Tondi Parbadia i, asa porsea hita di HataNa na badia i hinorhon ni asi ni rohaNa jala asa itaparangehon parange ni Debata di ngolunta on dohot di hangoluanta sogot salelenglelengna.\nSai saut ma lomo ni rohaM di banuatonga on songon na di banuaginjang!\nOn do: Ia roha ni Debata na denggan jala na marasi i, na saut hian do nang so itapangido, alai asa tung saut rohaNa di hita on, i do na itapangido disi.\nSongon on do: Molo disegai jala disundati Debata nasa tahi dohot lomo ni roha ni angka na jahat i, angka roha ni sibolis i dohot roha ni hajolmaon dohot roha ni dagingta angka na naeng manundati Harajaon ni Debata jala na naeng mangambati hita, asa unang diparbadiai rohanta Goar ni Debata. Angkup ni i molo dipargogoi jala dipatongtong Ibana hita hot di HataNa dohot di haporseaonta i rasirasa mate hita. I do asi ni roha ni Debata dohot lomo ni rohaNa.\nLehon ma tu hami hangoluan siapari!\nOn do: Dilehon Debata do nian hangoluan siapari dohot tu halak angka na jahat i, nang so itapangido alai asa dipaingot Debata hita marhatopothon asi ni rohaNa, asa mandok mauliate hita tu Ibana di na manjalo hangoluan siapari i hita sian Ibana. I do na itapangido disi.\nDia do lapatan ni hangoluan siapari i?\nSipanganon do i dohot siinumon dohot parabiton dohot arta dohot bagas dohot dongan saripe na burju dohot ianakhon na burju, ro di angka naposo ro di raja na tigor roha, dohot uhum na sintong, dohot ari na hasea dohot dame, dohot hisar ni daging dohot sangap, dohot aleale na denggan roha, dohot dongan sahuta na ture, ro di nasa na hasea di hajolmaon.\nSesa dosanami songon panesanami di dosa ni dongan na mardosa tu hami.\nOn do: Itapangido asi ni roha ni Amanta na di banuaginjang i, asa anggiat unang dijujur dosanta, jala asa anggiat unang biasan rohaNa ala dosanta i, mangoloi na itapangido sian Ibana. Ai apala tama lehononNa nian tu hita na itapangido dibahen na so ture i parangenta i, ai lan do dosanta ganup ari, sipinsangon do hita nian, i do na tama, alai sai asi ma rohana dilehon ma tu hita na itapangido, ai hita pe, na olo do hita dohot nasa rohanta manesa dosa ni angka na mardosa tu hita dohot sumuan uhum na denggan tu nasida.\nOn do: Ia Debata ndang adong manang ise nian diunjuni, alai asa sai diramoti Debata hita, asa unang diansi sibolis i manang hajolmaon, manang roha ni dagingta i hita, jala asa unang olo hita manopot pandelean manang haurahon dohot hajahaton na asing, dung i molo tung adong sisongon i ro tu hita asa ditumpak hita monang. I do na itapangido disi.\nOn do: Itapangido sian Debata hadadao ni nasa hamagoan ni daging dohot tondi dohot pansamotan dohot hasangaphon; angkup ni i itapangido sian Debata, hasonangan lehononNa tu hita di hasusuda ni bohalta; sai asi ma rohaNa, diboan ma hita sian rura hasusaan on tu banuaginjang tu lambungna. I do na itapangido disi.\nUjung ni Tangiang i\nAi Ho do nampuna Harajaon dohot hagogoon ro di hasangaphon saleleng ni lelengna. Amen\nDia do lapatan ni Amen?\nNa mandok on do: Olo i ma tutu, jumpang ho ma na pinangidom. Umbahen na nidokhon hita mandok Amen, asa tung porsea rohanta naung lomo situtu roha ni Amanta na di banuaginjang i manangihon tangiangta i, diparbagabaga do oloanNa na itapangido ai Ibana do mandokhon hita mangidohonsa sian Ibana.\nTata Ibadah Minggu Dung Taon Na Imbaru, Minggu, 2 Januari 2022\nTata Ibadah Ucapan Syukur Tahun Baru, Sabtu, 1 Januari 2022\nTata Ibadah Parpunguan Bodari Ujung Taon, Jumat, 31 Desember 2021\nTata Ibadah Perayaan Natal II, Minggu, 26 Desember 2021\nTata Ibadah Perayaan Natal I, Sabtu, 25 Desember 2021


Hata i do hangoluan (Poda 4: 18-27) Pelita Batak Online\nHata i do hangoluan (Poda 4: 18-27)\nKamis, 07 Maret 2019 18:59:00\nJamita Evangelium, 10 Maret 2019 Minggu Invocavit (Jouonna ma ahu, jadi alusanHu ma ibana)\nOleh: Pdt Dr. Robinson Butarbutar\nParsameanta di STT-HKBP, HP/WA 0812-62472015\nDi Minggu Invocavit ditogihon do hita angka ruas ni huria asa lam manghaposi na, molo joujou hita tu Debata, sai alusonNa do hita. Na gabe jamita na dienet di minggu Invokavit somalna sian turpuk na manggurithon taringot tu joujou ni bangsoNa tu Ibana na Suntimbul dohot Sunhinagogo i do, na mangidohon pandonganion, pangurupion, dohot pamargogoionNa tu hita di pardalanan ni ngolunta. Di bagasan pardalanan ni ngol ni na porsea I sian najolo sahat tu nuaeng sai tangkas do hinasintong ni tona minggu Invocavit i.\nAlai sipata dienet do tong jamita di minggu Invocavit sian turpuk na mangondolhon panjouonNa tu hita marhite hataNa, asa tinggil sipareonta manangihon hataNa, asa momos tapeop hataNa di bagasan rohanta, asa tajagai rohanta na gabe inganan parmianan ni hataNa i unang masuk na jahat tusi, unang taoloi na maralo tu hata ni Debata, jala asa manulus simalolongta tigor manuju tu jolo di bagasan na mameop hataNa, ndang mubauba, nang plin-plan, ai sian hataNa i do hangoluonta, ai marhite i do boi tarjagahon hita pamanganta sian angka hata ansiansi, unang gabe parbibir sijubajabi bibirta.\nMolo taoloi joujou ni Debata na opat i, i ma (i) manangihon tinggil, (ii) mameopsa momos di bagasan rohanta, (iii) Tigor simalolongta manuju tu jolo rap dohot hataNa i, hot unang manimbil tu siamun hambirang gabe mangoloi hajahaton, alai mardalan di lapang ni hatigoran jala (iv) Tapadao bibirta sian na mangoloi na maralo tu hataNa i, ba targoar ma hita na bisuk, songon na niondolhon ni Jesus Kristus di ujung ni jamita na di dolok, i ma na tarsurat di Mat 7: 26-27).\nDi bagasan pangantusion minggu Invocavit na paduahon i do ia jamita di hita sadarion, i ma sian Poda 4: 18-27. Tutu ndang sian angka buku uhum manang angka buku sejarah songon i ndang sian angka buku panurirang dienet gabe jamita di hita, alai na dienet sian buku habisuhon (buku hikmat) na adong di Bibel Padan Narobi i do, i ma sian Buku Habisuhon na tumua, i ma Poda sian Raja Salomo (na dos sundungna sian buku Psalmen), ndang sian buku habisuhon na ruar umpudi sian buku habisuhon na parjolo I, isara buku ni si Job dohot Parjamita. Alai tardos do ojahan ni buku Habisuhon na tumua sian buku uhum, buku sejarah nang buku panurirang i. Buku uhum mandok angka na so tangi di dohot na so momos maniop angka patik ni Debata, ba hona uhum. Na manangihon dohot na mameop gomos dapotan tua sian Debata.\nDi buku sejarah dipatuduhon marragam contoh songon dia do ngolu ni angka na porsea manang raja na so tangi di manang na so mameop patik ni Debata. Na tangi dapotan pasupasu. Na so tangi dohot mameopsa huhut mangulahonsa taruhum, ndang holan ibana na taruhum alai dohot do bangso na niuluhonna. Di buku ni angka panurirang, joujou sian hata ni Debata tu angka raja asa muba sian hajahatonna. Molo muba ndang jadi hona uhum, gariada dipasupasu Debata manang diorui uhum, manang disundati uhum. Alai molo ndang muba tung tangkas situtu do uhum i, hatop manang leleng. Ndang adong na tuk mangubasa.\nDi buku habisuhon, ndang apala hatangian dohot pameopon di patik ni Debata didok, alai di hata bisuk ni parpsalmen do ianggo na diondolhon, atik pe angka hata habisuhon i marharoroan manang marojahan tu patik i do, lomo ni roha ni Debata, sian/di hataNa do. Isi ni buku habisuhon manjouhon tu ganup na jumahasa asa tangi di jala rade mameop angka hata habisuhon I, asa mangolu, unang mago.\nBoasa ingkon joujou ni parhata habisuhon na di Poda Raja Salomo i dipangke gabe jamita dohot ojahan ni jamita di minggu Invocavit di tongatonga ni hurianta sadarion? Boasa ingkon bindu 4: 18-25 di bagasan sada topik na mansai togu na mangondolhon hata i do habisuhon na ingkon sitangihonon, sipeopon dohot togu, tiopon so mubauba, ala i do hangoluan di hita? "Ale anaha, sai parateatehon ma angka hatangki, tarehon ma pinggolmu tumangihon angka hatangki?" (Poda 4: 20).\nAla di bindu 4 ayat 20-22 i do impola, i ma na manjouhon asa tangihonon, peopon jala gabe orientasi ni ngolu ma angka hatana i, hape nunga dibonai di ayat 1-13 dohot bindu 3 taringot tu angka dia ma angka hata ni parhabisuhon on, denggan do taida angka dia ma i, asa angka i na tatangihon, tapeop dohot na gabe orientasi ni ngolu tu hita tu joloan on, i ma:\nParjolo, manangihon pangajaran nang tona ni natoras (ayat 1-6), alai\nNapaduahon, mangguruhon, manuhori, mamparhamaolhon dohot manghaholongi pangantusion dohot hapistaran (ayat 7-9),\nNapatoluhuon, mardalan di angka lapang hatigoran (ay 11), jala\nSian bindu 3, marhaposan tu Jahowa dohot ndang manoishon pangajaran ni Jahowa (Poda 3: 5, 11).\nOpatsa dipangke, ndang holan manangihon ajar ni natoras, alai ingkon dohot do na mangguruhon pangantusion nang parbinotoan, dohot mamangke hata bisuk gabe orientasi ni ngolu, mardalan di angka lapang hatigora, alai dohot do marhaposan tu Jahowa.\nBoasa mansai ringkot on di hita halak Kristen Batak di tingki on?\nSuraon do i siala ndang tangi be angka dakdanak, remaja, naposo bulung, nang angka keluarga na umposo di angka ajar ni natorasnasida, gabe tumangian nasida tu na pinarsiajarannasida sian marragam sumber parbinotoan na pinarade ni angka internet, na mambahen gabe mansai bahat pargutugutuan ni natoras dohot angka ianakkonnasida?\nAlai, ala di tingki na dos, diondolhon hinaringkot ni mangguruhon, manuhori, mamparhamaolhon dohot manghaholongi pangantusion dohot hapistaran, suraon ndang holan ala ndang tangi be angka sundut naumposo tu angka ton ani natorasna, alai suraon do ala nunga humurang natoras mangantusi angka ianakkonna, ala nang natoras i ndang be mangguruhon pangantusion taringot tu songon dia do ngolu ni angka ianakkon nuaeng on?\nSotung maon sai holan na binoto ni natoras na ginuruhonna sian tingki na naung salpu na so tuk be pangkeon mangantusi jolma sinuaeng on na pinangke ni natoras laho mangantusi ianakkonna, hape nunga tung di portibi parbinotoan na andul asing nuaeng on di angka sundut na umposo, gabe ndang hea be tarbahen ni natoras manghatai dohot ianakkonnanasida dohot hata na boi diantusi angka ianakkonna?\nSiala na so masiantusan be natoras tu ianakkonna, gabe ndang apala dihasiholi angka ianakkon i ma maian di jabu dung sidung marsikkola, gabe marmeam dohot angka donganna satorbang dohot sakoji nama bahatan tingkina dipangke, ndang holan di duru ni jabu, alai jumotjotan nuaeng di bagasan jabu dohot angka donganna di sandok portibion, na tupan dang haru denggan tu hagogodang ni pangantusion ni ianakkon i?\nManang suraon do ala nunga moru hiras ni roha ni angka sundut naumposo marsiajar denggan di tongatonga ni partingkianta na arop di angka sundut na umposo asa ringgas mangguruhon angka parbinotoan dohot pangantusion di tongatonga ni masyarakat intelektual nuaeng, na pola nunga masuk tu era revolusi industri napaopathon na di bagasanna mansai godang angka parbinotoan na ingkon parsiajaran, ndang holan angka parbinotoan teknis, alai dohot do angka habisuhon na ringkot tu ngolu nang ulaon na lam denggan?\nSuraon nunga tartading hita halak Kristen Batak di Indonesia on, manang halak Indonesia di portibion, mangguruhon angka pangantusion na marojanhan tu hata habisuhon di hatani Debata laho parsidohot membangun bangsonta na marragam on? Dia do pangantusion na ingkon siguruhononta dohot situhoronta? Tuk do holan parbinotoan teknis, gabe lupa hita manosoi tu sundut na umpposo asa dohot tong mamarsiajari angka parbinotoan dohot habisuhon laho marusaha, membangun keluarga na hamronis, na masihaholongan, dst?\nBoasa diulakhon hita songon ruas ni HKBP asa olo mardalan di angka lapang hatigoran (Heber: tsedeq)? Suraon do ala ndang be tahasiholi patupa hatigoran, gabe patupa angka ulaon na maralo tu hatigoran nataula?\nSotung siala ndang dipatupa angka ianakkon be hatigoran tu angka natorasna na naung loja pagodanggodanghon nasida, isara na tarida di hinaholit ni angka ianakkon naung denggan ngoluna manarihon angka natorasnasida naung matua jala so margogo?\nSotung ala dipangke angka naung mangguruhon dohot manuhori parbinotoan dohot pangantusion gabe dipatupa angka na so tigor? Angka na malo di ilmu teknologi, patupa na so tigor maradophon angka na metmet, na pogos, nang angka na tinompa na asing?\nSo tung ala ndang tung ringgas be ruas ni HKBP mangolu di bagasan dohot mamartahanhon hatigoran di tongatonga ni bangsonta nang di tongatonga ni hurianta?\nSuraon do siala ndang be marpangusandean tu Debata bahatan ruasta, marhite na manoishon pangajarionNa, manghorhon gabe susa ngolunta?\nAla sian hataNa i do hangoluan, sadarion ingkon tahabaranihon do manungkun beha do hita angka na porsea di Debata Sitolusada i haradeonta:\nManangihon, mameop, dohot mambahen hata ni Debata gabe orientasinta di ngolu on saleleng on.\nMardalani di lapanga ni hatigoran?\nManjagai pamanganta sian bibir na so diparenta angka hata habisuhon na tolu na di ginjang i?\nTarimangrimangi ma di bagasan rohanta. Molo taula tolunsa, sian i do ro hangoluan di hita. Dijou Debata hita nuaeng asa tinggil manangihon, togu mameop di bagasan rohanta angka hata bisuk na di ginjang i, mambahensa gabe orientasi ni ngolunta tu jolo, ai sian i do ro hangoluan tu hita.\nMolo naeng mangolu hita, molo asa martua hita di hangoluan na denggan, denggan do taoloi angka hata bisuk na opat na di ginjang i, sudena marojahan di hata ni Debata.(*)\nJamita Evangelium, 4 Nopember 2018 Minggu XXIII Dung Trinitatis 2 Tim 1: 6-14 "Paratarata ma Silehonlehon ni Debata na Sahat tu Ho"\nSian Parsameanta, STT-HKBP, Pdt Dr. Robinson ButarbutarDung manjonok marumur dua ribu taon pardalanan ni huria ni pinajongjong ni Jesus Kristus di portibion marhite ulaon ni TondiNa Tondi Porbadia di\nJamita Evangelium Minggu Advent IV 23 Desember 2018 Maimaima Asi ni roha ni Debata Judas 1: 17-21\nOleh: Pdt Dr. Robinson ButarbutarSian Parsameanta, STT-HKBP Pematangsiantar.HP/WA 0812-62472015Di Minggu Advent Paopathon on,sadari nari andorang tapatupa borngin parningotan hatutubu ni Siaplua i (24\nJamita Evangelium, 8 September 2019, Minggu XII Dung Trinitatis "Naposo ni Debata do Panggomgomi Namarsahala" (Poda 8: 12-21)\nSian Parsameanta, STT-HKBP Pematangsiantar, Pdt Dr Robinson Butarbutar (0812-62472015) Songon angka naporsea di haadongon ni hadirion ni Debata di hasiangan on, dohot di ulaonNa na marimpola di tonga\nDihaholongi Debata do angka Na Ias Roha (Poda 22: 8-12)\nOleh: Pdt Dr Robinson Butarbutar Hamu angka dongan, sanga do sahat tu ujung ni abad paduapuluhon sahat tu bona ni abad paduapulusadahon sai digoari do masyarakat Modern dohot Postmodern i Masyarakat\nJamita Evangelium, 10 Nopember 2019, Minggu XXI Dung Trinitatis "Manjangkon Dohot Mangulahon Poda" (Poda 19: 20-29)\nOleh: Pdt Dr. Robinson ButarbutarSian Parsameanta, STT-HKBP di PematangsiantarDi tongatonga ni Hakristenon sian bonana sahat tu nuaeng, mansai ringkot do ulaon pamaritaan Barita Nauli. Barita nauli na


Torsa 05 | ULTOP ULTOP\n05 Tuan Singa Mangaraja\nAdong ma najolo sada raja na margoar Ilikkotari, na mambuat dua boruboru bahen jolmana. Dung leleng nasida na morbagas i laos so olo do mananggalbajubaju sian jolmana nadua i. Jadi dung saep roha ni raja idi jolmana na dua i so tumubuhon posoposo be; mangulahi mangoli ma ibana. Dioli ma boru Tompul Sipurpuron, boru Limbong Sagala bahen jolmana. Ndang pola sadia leleng nari, dung hot langka ni raja i tu boru Tompul i, ditua Debata ma natama di boru Tompul i. Dung jumpang tingkina, tubu ma na dibortian, baoa. Luhut ma jolma ni raja i natolu i morlasniroha mida posoposo i, dietongi be ma doshon tubuna dibahen las nirrohanasida be.\nSian las niroha ni raja i mida anakna natubu i, laho manggoargoar dakdanaki raja i, dibuatma horbo sampur pandidion ni posoposo i, dijou ma angka panungganei di liat gomgomanna rodi hulahulana dohot anakhonna, asa pungu nasida disi morlasniroha. Dung ture sude sipanganon i, jala nunga pungu huhut na tinonggo i, mangan ma nasida. Dung sun nasida mangan, tole ma nasida morhata; manungkun ma na ro i ditua ni sipanganon na binahen ni raja i panganonnasida songon on. “Talitali padang rajanami ihot ni ogung oloan; ba nunga hami butong na mangan jala marlompan aroan, jala ro parjambaran. Haroan ni i, ba songon dia? Botima.”\nDung i didok raja i ma mangalusi, “Asi ma roha ni Debata, rajanami, sai roma haroan marharoon, dipatama ho hatami songon na mortondi eme, jala dipajagar hamu hata i songon marlompan hunik. Pamurnas ma i sipanganon na saotiki dohot lompan na saotiki tu dagingmu jala saudara tu bohimu. Manarita pe dagingmuna ala na hurang butong hamu ba unang dohot tondimuna manarita, morholit dope hami. Sititisihompa ma golanggolang pangarahutna, apala so sadia pe sipanganon napinanganmuna i, anggo panggabean, parhorasan, sai godang ma pinasuna. Ba angkup ni i, umbahen na pola sumiuk sipanganon nasaotiki disiuk inanta soripada on dihamu, paboahon naung morasi do raha ni Debata di hami mangalehon anak tubu dongan sarimatua. Ngolngolan do rohamu nasailaon so manjou goarhu moramaniaha, jadi na manggoarhon anakhon ma ahu nuaeng. Botima.”\nJadi dialushon na ro i ma, “Molo na mnggoarhon i do hape raja i, umbahen na dijou hamu hami, ba simbur ma dakdanaki magodang, penggeng ma laho matua, morhusip ma matana, jala limuton tanggurungna tumpahon ni Ompunta Debata dohot tumpahon ni tondini amanta raja on. Antong didok raja i ma goar sipaeheteheton jala goar sarimatua di dakdanaki, asa huboto hami.”\nAndorang dinanaeng mandok goar i raja i, ro ma hulahula ni boru na so tumubuhon posoposo i, ditampar ma sian helana hata i songon on, “Anggo gabegabe i amang hela, sahat ma i dijangkon tondim, tuhuk ma i diabaram jala ampe disambubumu. Alai anggo taringot tu na manggoarhon goar ni pahompungki ho, muse ma i. Ingkon tubu ni jolmam siahaan i do panggoarhononmu.”\nDung i didok raja i ma mangalusi, “Na denggan do i nian tutu hatami ale rajanami! Ia i dope pangalahona di roha ni Debata, ndang dilehon tu nasida anak tau sipanggoarhonnongku, asa ndang tama tamparonmuna goar ni anak naung tubuon panggoarhonongku.”\nDung i dialusi hulahula ni na tubuan posoposo i ma hata ni hulahula na na so tubuan posoposo songon on, “Morhansiniroha do rohanta nasailaon di helanta i ala so moramaniaha, jadi nunga dilehon Debata nuaeng di borunta on sada anak nda tama ma hita rap morlasniroha? Jadi guntur ma hata i jala moralusalusan, sundat ma dipanggoarhon dakdanaki, ai nunga morserak nalolo i. Loja situtu angka raja padenggan hata i; alai ndang olo sonang. Jadi mormusui ma nasida manipat ari manipat borngin, leleng situtu.\nAndorang di rahat ni porbadaan i, laho ma baoa sipogospogos tu ladangna masigadong. Jadi andorang masi gadong baoa i, por ma udan. Jadi maporus ma ibana tu rumbunrumbun na di duru ni gadongna i manisio. Andorang na manisio i ibana tarbege ma tu pinggolna manghatai bodat di atas ni panisioanna i sama nasida taringot tu porbadaan ni sama hulahula ni Illikotari taringot tu na manggoarhon anak tubu ni boru Tompul i. Jadi didok bodat i ma tu donganna bodat, “Aut tarbahen iba gabe jolma manisia mansai mura do bada i uhumon.” Jadi didok donganna i ma, “Aut tarbahen ho antong gabe jolma, beha ma bahenonmu panguhummu?”\nJadi dialushon ma, “Molo binahen rap manggoarhon jolmana na tolu i di tubu ni boru Tompul i, nda sonang ma roha nasida?” Ai ala ni na so morinaniaha do angka boruna i umbahen hansit rohani hulahula ni na so tumubuhon posoposo donganna i.” >>”Ba ise ma antong behenon goar ni posoposo i asa lehet ganup natolu i manggoarhon posoposo i?” << “Binahen ma goar ni dakdanaki; Tuan Singa Mangaraja. Nan Tuan ma goar ni nanialapna parjolo, Nan Singa ma goar ni na paduahon i, jala Nai Mangaraja ma goar ni boru Tompul i; Aman Tuan Singa Mangaraja ma goar ni dongan saripe nasida i; jadi nunga luhut na tolu i dipanggoarhon raja i. Molo songon i, rap sonang ma natolu i morhamaolhon posoposo i songon nasailaon. Alai sae ma i! Beta ma hita laho! Atik beha adong jolma manisia mananginangi, gabe diboto pangkataionta i,” ninna. Jadi mangangkat ma bodat i sian i laho tu dangka na asing. Alai anggo baoa sipogospogos ondeng, dipup rohana ma hatai jala di dasingdasing di bagasan rohana. Laos ditahi rohana ma laho paujunghon porbadaan i mangihuthon poda ni bodat nabinegena i.\nDung siang udan i, muli ma baoa sipogospogos, sundat ma ibana masi gadong, dipabarani ma rohana manguhum porbadaan i, ala naung dapotan poda ibana sian bodat i. Ditopot ma suhut ni gora i, songon on ma didol, “Beha di rohamu ale rajanami! Lehet do dirohamuna diuhum na manguhum porbadaanmuna on? Ai nunga loja be hamu. Jala tung sura sun bada i diuhum, ganup hamu taruli jambar dibahen ndang morsiunguti, aha do lehononmu upa ni panguhum?”\nSada ma alus nasida na morporbadaan i, songon on, “Manang ise pe ibana napasonanghon porbadaan on, jala ganup hami be dibahen taruli uhum, ndang morsisurungi, siparajaon ma poruhum i jala lehonon ma dohot boru di ibana. Nuaeng pe, anggo ho do baoa poruhum i, na! Jalo hian upam! Nunga dibege amanta on hata i,” ninna. Ditopot muse suhut na sambariba nari, suang songon i pandokna. Jadi dipongpang ma porbadaan i, dipajompak ma nasida tu jompahan i. Dung jompak nasida diadopi angka raja, masijujur pollungna be ma nasida. Didok parboru, hulahula ni na so tumubuhon posoposo i ma hatana, “Tung na so jadi do panggoarhonnonhon ni hela i anak na tubu ni boru Tompul i. Nda ingkon tubu ni borunasida i do panggoarhononna?” Porboru, hulahula ni natumubuhon anah i mangalusi, “Angatmu ma i, ale rajanami, ndada late rohangku tubu ni boru na dingkan hamu panggoarhonnonhon ni helanta i. Ai ndang adong, aha ma sogo nirohamu, tubu ni boru na dingkan hami dipanggoarhon helanta i?”\nJadi dung mansai guntur hata i, didok baoa sipogospogos ma, timbang hamu raja ma hata i. Halah on mandok, “Ingkon paimaon ni raja i dope tubu ni boru nasida i panggoarhononna; na sambaribaon mandok, aut ni na tumubuhon posoposo, ndang late rohanami goar ni tubunai panggoarhononni rajai. Nuaeng pe uhum hamu ma nasida!”\nJadi didok raja i ma, “Ho ma jolo, ale rajanami mambahen goar ni uhum di nasida; ai nunga juht rohanami nasailaon manguhum nasida.” Jadi didok baoa sipogospogos i ma uhumna songon on, “Anggo uhumhu, molo ture rohamuna, songon on do. Hansit do roha ni porboru di na so tumubuhon posoposo on, tung ummuba boru na dingkan nasida so mornaiaha. Asa saleleng so dilehon Debata dope dakdanak di borunami on tau sipanggoarhonon ni raja i, diingot raja i majolo goarna hian, ima pandok ni halah on sambariba. Jadi anggo dirohangku, paima dilehon Debata di borunasida anak, lehet ma taririt sada goar na talup rap panggoarhonon ni soripada natolui goar ni posoposo i asa sonang be nasida. Binahen ma goar ni anak ni raja i Tuan Singa Mangaraja. Nan Tuan ma goar ni jolma ni raja i porjolo nialapna, nan Singa ma goar ni na paduahon, Nai Mangaraja ma goar ni na tumubuhon posoposo i. Jadi Aman Tuan Singa Mangaraja ma goar ni raja i. Beha do roha ni hamu angka rajangku disi? Ia ture do i, tolopi hamu; alai molo na hurang uli dope, patingkos hamu,” ninna.\nJadi sude ma natorop i manolopi uhum ni baoa sipogospogos i; ai nunga luhut nasida hataridaan jambar. Jadi sonang ma nasida na morporsalisian, lehet masisorangan hinorhon ni uhum ni sipogospogos i. Dijalo baoa sipogospogos ma upa naung pinorbaga i, jadi morhahotan ma langkana, sangap ma ibana jala mamora dibahen raja i; ai laos dipabangkit do ibana muse gabe panuturina.


JW Tording Parpunguan Hangoluan dohot Pangkobasion ni Halak Kristen 1-7 Februari 2016\nEnde No. 13 dohot Tangiang\n”Marsitutu do si Nehemia tu Panombaon na Sintong”: (10 minut)\n[Putar ma video Taringot Buku Nehemia.]\nNeh 1:11–2:3—Las roha ni si Nehemia mangida hamajuon di panombaon na sintong (w06-IN 1/2 9 ¶7)\nNeh 4:8—Si Nehemia boi mangadopi paraloan tu panombaon na sintong ala mangasahon Jahowa (w06-IN 1/2 10 ¶3)\nNeh 1:1; 2:1—Sian dia do taboto hata ”paduapulutaonhon” na disurat di Nehemia 1:1 dohot di Nehemia 2:1 dietong sian acuan na sarupa? (it-2-IN 1086-1087)\nNeh 4:11, 12—Songon dia do sasahalak boi karejo holan mamangke sada tangan? (w06-IN 1/2 9 ¶1)\nPanjahaion Bibel: Neh 3:1-14 (4 minut manang hurang)\nParadehon Presentasi Sitiruon di Bulan On: (15 minut) Siulason. Putar ma video isara mangalehon buku Tangihon ma Debata, jala ulas ma video i. Paboa ma songon dia penyiar boi manjumpangi muse. Ulahon ma na sarupa tingki patorangkon presentasi mangalehon risalah Taringot tu Ari Sogot dohot risalah Situs Web. Jujui ma penyiar mambahen presentasi sandiri.\nEnde No. 45\nBahen ma Rencana Merintis Ekstra di Bulan Maret manang April: (15 minut) Siulason. Ida ma angka na ringkot sian artikel ”Bersukacita pada Musim Peringatan Ini!” (km-IN 2/14 2) Jujui ma penyiar asa mangatur tingki na hombar tusi. (Poda 21:5) Wawancarai ma dua penyiar na hea merintis ekstra di tingki naung salpu. Aha do ambatambat na diadopi nasida? Aha do silas ni roha na dihilala nasida?\nParsiajaran Bibel Huria: bm Bagian 7-8 (30 minut)\nTording Parpunguan Hangoluan dohot Pangkobasion ni Halak Kristen 1-7Februari 2016


BE-327 | Anyreff.wordpress.com\nPosts Tagged ‘BE-327’\nBE-327, MARUJUNG DO NUAENG, BL-103\nMarujung do nuaeng saminggu Alai basaM ndang songon i\nAi songon na niusehonMu PasupasuM tu rohangki\nLaos songon i tu jolo on Naeng tongosonMu i tongtong.\nHupuji Ho, o Debatangku Mauliate au di Ho\nDibaen sude na nilehonMu Di au huhut huboto do\nLas do rohaM di endengki Marhitehite Jesus i.\nTutu adong do na hutaon Saminggu on ditongos Ho\nDitumpak Ho do au manaon Ipe godang na denggan do\nDihorhon na hutaon i Antong hupuji goarMi.\nNuaeng adong pangidoanku Na ringkot situtu di au\nSai unang ingot be dosangku Asi rohaM urasi au\nMarhitehite mudar ni Naung manggarari utangki.\nNdang ubaonMu na nidokMu Sai hot ma bagabagaMi\nPardosa do pangoluonMu Ianggo marsak roha ni\nHuhut diboan dosa i Tu Jesus Kristus AnakMi.\nI ma tiniop ni rohangku Di haporseaonna i\nUmbahen na las nuaeng rohangku Lao paujungkon minggu i\nAi nunga sonang rohangki Dibaen pangkirimonna i.\nAlai naung ganda do umurhu Dibahen i jumonok do\nHatiha ni panadingkonku Di tano on tumopot Ho\nHobas hian baen tondingki Tumopot hasonangan i.\nIa tarsunggul au manogot Di Minggu na imbaru i\nMarlasniroha ma hutopot BagasMu parmingguan i\nAi jaloonku ma disi HataM na sun badia i.\nAntong nuaeng hian hupuji Na naeng lehononMi dope\nTarida do pangkaholongi Ni rohaMi di au muse\nDitogu Ho tu banuaM Au sian tahi ni rohaM.\nCategories: 19. Ende di bodarina Tags: BE-327, BL-103, buku ende, MARUJUNG DO NUAENG


HUTA SEMINARIUM: PHD INA\nPHD Ina: Hasabamhon ma na pinasahat ni Debata tu ho\nTurpuk : Amos 4 : 1-5\n1.Marende No. 424 : 1-2\n2.Tangiang : pamuhai sian namanguluhon\n3. Hatorangan :\n3.1. Sude do jolma naeng marsiadu mangalului angka na ringkot di ngolu si ganup ari. Ndang mardiaimbar na pogos nang na mora, sude tahe marsiadu laho mangalului ngolu ni pardagingon na lam singkop. Atik pe nian naung godang artana, sinamotna, alai sai marnahurang ne do. Ido umbahen didok di Poda 30 : 15 dua do boru ni linta : nia tuson, nia tuson, tolu do nasida naso habutongan, opat do tahe na so olo mandok nunga sae. Ima manggombarhon ngolu ni jolma na di portibion, paboa ndang hea mandok nunga sae be, alai sai marnahurang do.\n3.2. Songoni ma nataida di turpuktaon ima parompuan na mandok tu tuanna : boan hamu tuson asa husobur hami, ninna. Parompuan na so olo manghasabamhon na adong, alai menginginkan asa mamora, berpoya-poya, marhite namanjujui angka tuanna (suami) asa korupsi manang mangalului arta, sinamot, sian dalan na so tingkos pe taho. Alani do dipinsang si Amos nasida dohot tegas didok : tangihon ma hataon, hamu ale lombu sian Basan angka na di dolok ni Samaria, ala memang lombu na di daerah Basan di dolok Samaria mansai mokmok, ala tanoi subur jala mansai lebat angka rumput sipanganonna. Pandohani manggombarhon paboa parompuan na di Samaria uli jala mokmok, alai boi nasida songoni ala dijujui nasida do angka tuanna ( suami ) mangalului sinamot, arta, sian dalan hajahaton pe taho, hape sudenai nunga dosa. Ido umbahen didok: angka na mangarupa halak na pogos jala na papisat-pisat halak na metmet do nasida. Ima ulaon penindasan, halak na metmet, dohot naso mardihadiha dipapisatpisat nasida ala so adong gogona, ndang adong pangalualuanna di portibion. Hape Debata sandiri membela nasida, Debata sandiri berpihak tu nasida. Alani pangalaho nasida i gabe mambahen muruk Debata tu nasida.\n3.3. Ndang dihalomohon Debata jolma na jahat, parompuan najahat, alai dihalomohon Debata do parompuan i na gabe ina soripada, ina sitiruon di hata dohot dipambahenan, tarlumobi ma di tongatonga ni keluargana, ingkon gabe tiruan nasida. Alai anggo di turpukon ndang jumpang pangalaho si songon i. Alani pambahenan nasida najahat i ingkon hona uhum ma nasida, ndang adong na boi martabuni sian adopan ni Debata. Ganup na mangula hajahaton ingkon hona uhum ni Debata. Alai dang holan parompuan i hona uhum dohot do tuanna na olo mangulahon hajahaton i. Alani do ingkon manat angka ama sotung mura dielaela angka ina laho mangulahon hajahaton. Tabereng ma si Isebel na mangela si Ahab laho marnampunahon kobun anggur ni si Nabot (1 Raja 21 ; 1-16). Hape sasintongna ingkon ina i do berperan laho mendukung ulaon ni amai asa berhasil, hape baliksa do gabe ina i di jolo mangulahon hajahaton.\n3.4.Alani hajahaton ni Parompuan i ingkon hona uhum nasida marhite na saraton ni halak nasida, marhite haithait dohot pinompar nasida marhite hail ni pardengke. Ima manggombarhon uhuman paboa na ro ma malapetaka tu nasida. Ndang dipasombu Debata jolma najahati torus mangulahon hajahaton alai adong do tingki ingkon di uhum jala mansohot mangula hajahaton i dung ro uhuman i. Jala dipatuduhon nasida do muse parsaoran nasida dohot Debata na so tingkos, ai sipaulaula do. Ai na dihalomohon Debata ima: hasintgongan dohot hatigoran (kebenaran dan keadilan) ido na dihalomohon Debata. Ido umbahen didok Debata ; roma hamu tu Betel asa manjahati hamu. Sasintongna di Betel ido tempat peribadatan ni halak Israel. Alai gabe didok Debata tu nasida, asa disi hamu manjahati. Ima pabotohon nangpe diboan nasida pelean situtungon tu Jahowa alai dang dijalo Debata. Ala asing do motivasi nasida laho pasahathon i. Ndang sian panandaon di pasupasu ni Debata najinalo nasida, alai gabe songon na manogok Debata doi dibahen nasida. Asa bebas do do nasida mangulahon dosa. Setiap dipasahat nasida pelean i, nunga dihaporseai nasida sesa dosa nasida, alai marsogotnai muse ulahonon nasida do dosai.\na. Godang do nuaeng jolma di portibion na so mabiar mangulahon dosa, hape di sada tingki ingkon hona uhum ni Debata do jolma na mangulahon dosa. Nangpe sai diusahahon jolma i martabuni mangulahon dosa i, alai sai na diboto Debata do aha nataula, nang pe holip tahilala (1 Sam 16 : 7 b ). Debata marnida sude angka nataulahon dingoluntaon, ndang adong na buni na so sipapataronNa sogot.\nb.Angka ina di tongatonga ni keluarga ingkon gabe tiruan tu angka ianakkonna di hata dohot dipambahenan. Alani ingkon hasabamhononta do napinasahat ni Debata tu hita. Unang sai mangapiani unang tubu hajahaton, alai sai lam hehe ma ngolu partangiangon di sude keluarga ni halak kristen, asa unang mura mandele jumpa masa parungkilon taadopi di ngolunta.\n5. Bahan diskusi\na. Aha do na mambahen marsiadu nuaeng jolma mangalului arta portibion ?\nb. Songon ina hamu di tonga-tonga ni keluarga, aha do sipatupaonmuna asa jumpang las ni roha (kebahagiaan) di tonga-tonga ni keluarga i ?\nc. Boha do pandapotmu taringot tu parompuan na diturpuhon, ima namanjujui tuanna ( suami ) asa mangalului arta sian dalan naso tingkos ?\n6. Marende No. 720 : 1-2\n7. Tangiang pangondianon\n8. Marende No.417 : 1-2\n9. Tangiang Panutup : Ale Amanami....\nDiposting oleh Pdt. Pahala J. Simanjuntak, MTh di 4/02/2009 10:35:00 AM


Kolesom…eh…Kolose – Amani Partogi\n← Istilah Komputer, Website, Blog Sian Pakkat\nPosted on 19 Desember, 2010 by Hendry Lumban Gaol\nTaringot au tu na marnatal parsahutaon. Nda songoni do na di minggu na salpu?. Dipatupa parsahutaon Nasonang ma natal, andorang so i dibaen do ulaon rap marsipanganon. Marlas ni roha na sahuta. Songoni do nang OppuJatikkos, na ro sian huta mangebati anakkonna dohot namarnatali.\nDung simpul marsipanganon hira-hira pukkul opat botari marnonang ma nasida, mardomu dua jom nai asa dapot mata ni pesta lao pajojorhon. Tutu nian, godang ma sitaringotan molo nga pajumpa nasahuta. Somalna holan sahali sabulan do pajumpa bohi, ala hinaringkot ni angka ulaonna be. Lumobi ala disi OppuJatikkos, lam tamba ma sihataan, tamba si taringotan, sahat rodi bonapasogit.\nDang haru tangkas rupani boha pardalanna, gabe marpeahan angka siinumon namargumo. Ninna roha adong do dua karat. Lam tabo ma tutu dah, ai lobi-lobi ni pananggoan i pe adong dope gabe tambulna.\n“Dua jom nai lae, ta inumhon ma jo on, asa las daging i annon” ninna AmanJatolhan hut diusehon tu galas i sada-sada.\n“Imadabah, anggo taon on songon na rimpa do hita nasaparsahutaon on” ninna amanJola\n“Pas do i lae, mardomu dang piga parmulak, nda holan amanTulha do” ninna amanJatikkos mangalusi.Lalap ma nasida marnonang dibotari i paima so dapot tingki pajojorhon, pasudahon si dua karat i.\nDung dapot tingki borhat ma nasida, songoni nang oppuJatikkos rap saluhutna.\nDiullus OppuJatikkos mik, dipaseder simanjujungna mandompakhon na tiur. Saguru di umur do anggo gogo ni simalolong, datung hagabusan i.\n“Hssh…s” ninna muse parosehon mik, atik na denggan do mangolu.\n“Kolesom….Ko..le..som..Kolesom 2 ayat 16,…e..e..Kolose 2 ayat 16…..ompe…unang diuhumi hamu halak alani sipanganon manang si inumon….”ninna ibana manjaha ayat-ayatna. Gear halak, huroa mangula dope raru i. Dang diboto be mandok Kolose, gabe Kolesom.


Goar ni Debata na badia tarida do di sude Bale Harajaon ni Sitindangi Ni Jahowa. Alani i, ringkot do dihilala hami laho manjaga bangunan i asa tongtong ias, tama, jala tarurus i ma hasurungan dohot turpuk na ringkot sian panombaon nami na badia. Sude boi parsidohot.\nRade laho paiashon dung sae parpunguan. Dung sae parpunguan, las do roha ni sude na ro tu parpunguan i laho paiashon dohot patuturhon Bale Harajaon. Diatur do tingki sahali saminggu laho paiashon humaliang inganan i. Sahalak sintua manang parhobas do na manguluhon angka parkarejoan na laho diulahon, somalna adong daptar siparesoon na laho diihuthon. Hombar tu na dihaporluhon, adong na rade manapu, mangapel, mangalap, patuturhon kursi, paiashon kamar mandi, paiashon kaca dohot sormin, mambolonghon sampah manang paiashon alaman. Pinomatna sahali sataon, adong sadari dilehon tingki laho paiashon sude Bale Harajaon i. Molo ditogihon angka dakdanak asa dohot rap paiashon, sada pangajarion nami ma i tu nasida isara pataridahon panghargaan tu inganan panombaon nami.—Parjamita 5:1.\nRade mangurupi molo adong na porlu dipature. Ganup taon, dipareso do saluhut na dibagasan dohot na di ruar ni Bale Harajaon. Dung i, sai tongtong do diradoti bale i asa tarurus, asa unang godang pangaluaran na so dihaporluhon. (2 Kronika 24:13; 34:10) Bale Harajaon na ias jala tarurus i ma inganan na tama laho manomba Debata nami. Molo dohot hami, i patuduhon molo hami manghaholongi Jahowa dohot mangargai inganan parpunguan nami. (Psalmen 122:1) Jala on pe gabe manghorhon na denggan tu roha ni jolma na torop.—2 Korint 6:3.\nBoasa hami ingkon paiashon Bale Harajaon nami?\nSongon dia do dibahen laho manjaga asa ias Bale Harajaon i?\nBagihon Bagihon Songon dia do Hami Boi Rap Dohot Mangaramoti Bale Harajaon Sitindangi Ni Jahowa?


Gabe Mardalan Pat…. ( Taonton…!) | Desypardede's Blog\nDi acara ni arisan ni halak batak, antar somal do dipamasa arisan “parkartuon” dung sidung acara arisan. Molo songon di kota besar di Jakarta on didokma on songon daon lalap manang refreshing siganup bulan.\nDi sada ari, borhatma A.Sarles dohot A. ni Boronson tu acara arisan na dipatupa sahali sabulan di keluarga ni hula-hulana. Dang dohot Nai Sarles dohot Nai Boronson tu arisan i, Alana topet di sadari i adong acara “mamoholi” di punguan parsahutaon di luat nasida.\nNa marpariban do A.Sarles dohot A.ni Boronson, jala bagas nasida pe pajonok-jonok do.\nDung sidung acara arisan, dimulai ma acara parkartuon. Ala torop do na naeng markatu i, dibagi ma gabe dua kelompok. Pulik be do kelompok nasida padua. Saleleng na markartu on, talu ma A.Sarles. Ganup tongkin holan na mambukka dompetna. Gorna pe parkartuon, somal ni na talu do panakkokhon “taru”. “Atik boha tahe muba nasib niba gabe monang, asa haru gumodang tarikon annon”, ninna roha ni A. Sarles.\n“Ndada simanuk-manuk sibontar andora, ndada sitodo turpuk, siahut lomo ni roha” hape ianggo parkartuon on. Molo naung arina ingkon monang, ba monang ma, suang songoni ma sebalikna.\nLam leleng nasida na markartu i, tong dang adong perubahan, lam tamba godang ma hataluan ni A.Sarles, isi ni dompetna pe nunga lam martipis.\nDihataluonna i, pos rohana adong dope haraphononna A.ni Boronson na lao manggarar ongkosna mulak.\nSuang songoni do tong A.ni Boronson. Denggan do nian kartuna, alai dumengganan dope kartu ni donganna sian kartuna i.\nJadi dung lam bagas borngin, songon na tamba denggan ma kartu ni A.ni Boronson. Disi dibukka ibana kartu i, pintor adong ma dua bento dohot dua joker. “Anggo on pe, mangallangi nama au, sahali hudabuhon annon kartukkon pintor mulak nama hataluanki”, ninna roha ni A.ni Boronson huhut songon na hitir-hitir tanganna maniop kartuna na denggan i. Hape ala ni asikna mamereng bento dohot joker na i, gabe dang diparrohahon be songon dia pardalan ni kartu ni donganna, gabe parjolo ma donganna i “leng” Gabe tarbakkar ma bento dohot joker na i. Hona denda ma ibana, jala panggararanna pe nunga gabe umbalga. Sai manolsoli ma ibana “ Aut sugari hupaturun hape bentokkon nakkaning nunga dapot hepeng au sekian-sekian”, ninna rohana. Habis ma hepengna, dang adong be ongkos mulak. Alai tong do songon roha ni A.Sarles roha ni A.ni Boronson, harap rohana asa A.Sarles manggarar ongkos nasida mulak.\nDung sidung parkatuon i, jumpang ma tingkina mulak. Ala naung bagas borngin dang adong be angkutan umum. Marsangkap ma nasida padua naeng martaksi. Di na paima taksi i nasida, didok A.Sarles ma tu A.ni Boronson, “Ho ma jo manggarar taksitta annon da, alana nunga habis hepenghu, ai talu do au nakkaning” ninna A. Sarles. “Bah boha nama i? Ai au pe talu do, bereng ma dompethon, dang adong be isina”, ninna A.ni Boronson huhut dibuka laos dipatudu dompetna i tu A. Sarles. “Antong boha nama hita mulak?” ninna A.Sarles. “Mardalan pat ma hita, nunga nasibta ingkon talu hita padua, boha bahenon….. beta ma…! ninna A.ni Boronson. Dungi mulak ma nasida “Mardalan Pat“ di tonga borngin i…. (TAONTOONNNN…..!!!)\nJanuari 28, 2009 @ 7:28 am\nPas cerita munaon ito … songonon ma akka amai… sahat di jabu pura pura muruk ma tu inanta asa unang parjolo di muruki… molo di Batam Marsong ma didokkon molo di Jakartaon Marleng… Alai nuaeng on dang be boi songoni di Batam Habis di Rajia Polisi… jadi Judi telah di berangus kecuali melekmelekan surat ijin harus diambil dari polisi\nDesy: Toho ma tutu i…. tuani ma di razia….\nBtw, di Batam adong do hahadolikku/br Silalahi, nasida tinggal di Baloi , atik boha di tanda ito.\ngoklas sinurat said,\nJanuari 28, 2009 @ 9:47 am\nah Uttung ma naek si Pak sutanto gabe Kapolri unag hona songon ceritai au dung mangoli annon.\nalai memeng tung nataboan do namarjuji on ate????????\nnang pe monang Tetap do talu…..haru 2 halak do inna marjuji di tonga laut tong do talu 2ssa inna……\nmauliate ma di cerita mu nai inang?????\nDesy: Bah, nga gabe tarboto na hea ho marjuji…. sotung dibereng halletmu komentarmon, gabe tata annon rohana…hehehe..\nHehehe…gabe mengkel sandiri au, songon na pas “pardalanni kartumon” ito? Gabe curiga ahu 😀\nDesy: Curiga aha do maksudmu ito…? Ai so huantusi songon dia na mar leng on. Ide cerita on sian laemu do, kejadian ni donganna do on… wakakakkk…\nJanuari 29, 2009 @ 1:29 pm\nSepertinya sering menyaksikan orang main kartu ya ito? 🙂\nDesy: Justru karena aku gak ngerti main kartu, makanya aku malas ikut ke arisan ito. Terkadang aku bengong aja ngeliatin yg main kartu, trus disuru pula manjurtuli, manalah aku tau…!\nJanuari 29, 2009 @ 7:01 pm\nGOKKON DOHOT JOU2 tu A.Sharles dohot A.ni Boronson\nRo ma hamu nadua,Bulan na ro. Adong par-leng-on di jabu nami.\nGodang boan hepeng mu na. Unang lupa, boan akka peralatan pramuka.\nAlana molo talu hamu nadua, ikkon mandakit gunung Kerinci hamu molo mulak tu Jakarta.\nJadi di paboa hami ma parjolo to nai Sharles dohot nai bronson :\nmolo tung talo aka ama i, di esemes hami pe anon. Asa di parade hamu akka poti dohot kuburan, alana, timbo do gunung Kerinci (3805m dpl).\nAtik boa…… Marmatean be halaki nadua mandakit i….!\nSongoni ma boa2 sian hami.\nDesy: Bah, ai naung sorang do huroha pahompu i…? Naeng melek2 an do maksudmu? Hahhaa… anggo anakku si Toni on ma bah, nunga mekkel be annon udam manjaha on di kantorna… anggo ho pe….!\nJanuari 30, 2009 @ 6:25 am\nAi na tarsubang do haroa nasida nadua, na dohot do huroa inangbaona mar-kartu alana di punguan ni hula-hulana do nasida mar-kartu. Ala ni i do i, na tarsubang ma nasida gabe talu ma tutu sampe korois dang adong be ongkos mulak.\nAlai molo di punguan nami di Surabaya dang arisan be dibahen hami goarna, gabe partangiangan bulanan nama berupa kebaktian sekalian arisan, jadi dang adong be masa parjujion disi.\nAlai “campak-campak kata” pariban, ngeri-ngeri do gambar ni pengunjung ni blogmuna on.\nLae si Eston pe gabe songon kapiting huida (he..he…he), manang na simalolonghu do naung rambun on nuaeng? Patangkas hamu jolo. 🙂\nDesy: Ido ra, mungkin A. ni Boronson segan pamasukkon, ala dang tahan dope inang bao na… hape gabe talu, hahha *gait na i ate..!*\nBah, sek ganteng ito si Eston i, di dok songon kepiting… boha ma i ito Eston?? Ambal2 kata, pariban jgn lupa hari Minggu tgl 22 Febr 2009 jam 12 siang, si Raynhard tampil di acara “Planet Remaja” AN TV. Gabe juara 2 singkolana, ala dang diboto si Raynhard mangalusi “piga do pat ni kepiting” hahhahah…..\nJanuari 30, 2009 @ 8:00 am\nAnggo abang bapa ni si Reinhard dang parjuji kan pariban?, sotung do napengalaman ni ibana? antar didok donganna? 🙂 alai ima tutu angka hami ama2 on ate? ai olo do angka hami ama on sipata mandok, “dang boi modom molo so dibereng bento i ninna”, alai tahe pariban dang holan tudosan ama ina pe nuaeng on tongdo diula, ai gabe olo sipata tarsubang angka namarbao\nDesy: Molo bp si rainhard do… tergantung situasi ma, molo songon na burju do di bereng “borde” i, ba main, alai molo songon na.. na.. na…, na aha do…? hehheh\nFebruari 3, 2009 @ 5:50 am\nKak’ alani kartui do deba asa semangat angka Ama i lao arisan ate …???\nDesy: Toho mai, sipata las do roha ni ama i molo so dohot inanta i arisan, asa bebas ibana antong, dang adong polisi toba..:D\nFebruari 4, 2009 @ 7:06 pm\nBah… Mauffsss…. gabe tarboto sue cekkian… he.. he… he….\nAlai songonn na pas hian keterangan ni Ito on… sai hera pengalaman pribadi… he..he..he…\nDesy: Nunga marulak2 hudok, dang pengalaman pribadi i, ba gari mar jabolok dohot mar kiu-kiu pe so niantusan:D Ajari jo au ba Kael….\nFebruari 6, 2009 @ 9:09 am\nDang hutanda ito br Silalahi nanidokmuna i, alana huta Baloi Bidanghian do alai hulului pe ate….. pos roham ito da?????\nDesy: Haha doliku Pasaribu karejo di kehutanan, angkang borukki br Silalahi di depnaker\nMahir Pakpahan said,\nMei 18, 2009 @ 6:36 am\nhahaha.. sekkel nai cerita on.. ale tong do godang makna na..\nMauliate ma ito ..boi hamu manurat si songon on..\nDesy: Molo sekkel di hilala ito, berarti adong pengalaman pribadi ate.. hehehe\nmauliate atas kunjungan muna ito..\nAgustus 26, 2010 @ 4:57 pm\nDago kate nai halahi nadua ate. Yakkin ahu nyata do sarita on, cuma bumbunya beda, suang songoni scene na. Na menarik di ahu, penutur sarita on…, sian hata dohot gaya …tong do ra malo markartu. Molo ahu holan mar jokker karo do huboto, dung ro leng… dang lakku be Jokker karo… gabe lak sohea be hujama kartu nungnga pala 20 taon. Didok dongan dang gaol, lop ma disi….\nDesy: hahaha… fiksi do cerita on amang boru… dang dia dalan ni dahh… na mamboto markartu ido naso gaul..